title: Yrjö (Cambridgen herttua)

text: Yrjö oli Cambridgen herttua Adolfin ainoa poika ja hän peri isänsä herttuan arvon vuonna 1850. Hänen isoisänsä oli Englannin kuningas Yrjö III ja hän oli kuningatar Viktorian serkku. Herttua Yrjö aloitti sotilasuransa Hannoverin kuningaskunnan armeijassa ja siirtyi Britannian armeijaan 1837 everstinä. Krimin sodassa 1854–1856 hän toimi aluksi ensimmäisen divisioonan komentajana ja osallistui kaikkiin merkittäviin taisteluihin, joskaan ei ollut erityisen taitava sotapäällikkö. Hänet ylennettiin 1856 kenraaliksi ja 1862 sotamarsalkaksi. Hallitsijaperheeseen kuuluva Yrjö sai ylipäällikkönä melko suuret toimintavapaudet. Hän oli konservatiivinen ja jakoi ylennyksiä enemmän alaistensa sosiaalisen aseman ja palvelusiän kuin taitojen perusteella. Hän myös vastusteli pitkään armeijan uudistamista, vaikka Krimin sota oli osoittanut heikkouksia sen toimintakyvyssä. William Gladstonen tultua vuonna 1868 pääministeriksi Yrjö joutui kuitenkin hyväksymään joukon muutoksia: ylipäälliköstä tehtiin sotaministerin alainen, upseerinvirkojen ostaminen kiellettiin ja palvelusaikaa lyhennettiin. Lisää herttuan vastustamia uudistuksia toteutettiin vuonna 1881. Jätettyään ylipäällikön tehtävät vuonna 1895 Yrjö nimettiin kuningattaren henkilökohtaiseksi adjutantiksi ja armeijan kunniaeverstiksi.


title: Yrjö (Cambridgen herttua)

text: Herttua Yrjön puoliso oli Louisa Farebrother. Avioliitto oli morganaattinen ja lasten sukunimeksi tuli Fitzgeorge.


title: Tyynenmerensalamanteri

text: Tyynenmerensalamanteri eli kalifornianjymysalamanteri ("Dicamptodon ensatus") on aksolotlien heimoon kuuluva sammakkoeläinlaji. IUCN:n punaisen listan mukaan silmälläpidettävä.


title: Tyynenmerensalamanteri

text: Tyynenemerensalamanteri voi kasvaa jopa 30 senttiä pitkäksi. Sillä on pehmeä ja marmorimainen iho. Sen tausta on usein harmaa tai ruskea, ja siinä on mustia kuvioita. Värit haalistuvat vanhetessa.


title: Tyynenmerensalamanteri

text: Tyynenmerensalamanteria tavataan Tyynenmeren rannikolta ja läheisiltä vuoristoilta Kaliforniasta enintään 900 metrin korkeudesta. Toukat elävät enimmäkseen virroissa, mutta niitä on löydetty myös joistakin vuoristojen lammista ja järvistä. Aikuiset elävät kosteissa metsissä. Se pysyy päiväsaikaan kaivautuneena sammalikkoon ja kaatuneiden puiden alle.


title: Tyynenmerensalamanteri

text: Tyynenmerensalamanterin munat ja toukat elävät vedessä. Naaras suojelee munia pedoilta. Laji pyydystää selkärangattomia eläimiä ja pieniä selkärankaisia eläimiä. Toukat syövät selkärangattomia, kuten päivänkorennon toukkia. Tyynenmerensalamanteri päästää säikähtäessään koiran haukahdukselta tai parkaisulta kuulostavan äänen, kun taas muut pyrstösammakot ovat äänettömiä.


title: Adolf (Cambridgen herttua)

text: Adolphus (Adolf) Frederick, Cambridgen ensimmäinen herttua, Tipperaryn kreivi, paroni Culloden (24. helmikuuta 1774 Lontoo – 8. heinäkuuta 1850 Lontoo) oli Ison-Britannian kuningasperheen jäsen ja sotamarsalkka, joka toimi Ison-Britannian kanssa personaaliunionissa olleen Hannoverin käskynhaltijana 1816–1837. Hän oli kuningas Yrjö III:n seitsemäs ja nuorin poika.


title: Adolf (Cambridgen herttua)

text: Adolf opiskeli Göttingenin yliopistossa Saksassa ja aloitti sotilasuransa Hannoverin armeijassa. Ranskan vallankumoussotiin liittyneen Hollannin-sotaretken aikana vuonna 1793 hän toimi brittien etujoukkojen komentajana ja haavoittui vakavasti sekä jäi vangiksi Hondschooten taistelussa, mutta vapautui pian. Seuraavana vuonna Adolf pääsi jäseneksi Englannin parlamentin ylähuoneeseen. Vuonna 1801 häntä varten luotiin Cambridgen herttuan sekä Tipperaryn kreivin arvot, ja seuraavana vuonna hänet nimitettiin valtakunnanneuvoston jäseneksi. Adolf sai 1803 vastuulleen Hannoverin puolustusken, mutta hänet erotettiin pian tästä tehtävästä. Vuonna 1813 hänet ylennettiin sotamarsalkaksi ja nimettiin 1816 Hannoverin käskynhaltijaksi. Kun Hannoverin vaaliruhtinaskunta korotettiin kuningaskunnan asemaan, Adolfista tuli 1831 sen varakuningas. Kaksi vuotta myöhemmin hän säädätti Hannoverille uuden perustuslain. Britannian ja Hannoverin unioni purkautui vuonna 1837, jolloin herttua Adolf palasi Englantiin ja asui siellä lopun ikänsä.


title: Adolf (Cambridgen herttua)

text: Adolfin poika oli sotamarsalkka, Cambridgen herttua Yrjö.


title: Trecastelli

text: Trecastelli on kunta Italiassa Marchen alueella olevassa Anconan maakunnassa. Kunta perustettiin vuonna 2014, kun kolme kuntaa, Castel Colonna (1 024 asukasta), Monterado (2 147) ja Ripe (4 412), yhdistyivät muodostaen Trecastellin kunnan.


title: Murtuneet mielet

text: Murtuneet mielet: Taistelu suomalaissotilaiden hermoista 1939–1945 on historiantutkija Ville Kivimäen kirjoittama suomalainen tietokirja, joka käsittelee toisen maailmansodan aikaista sotilaspsykiatriaa. Se pohjautuu hänen väitöskirjaansa suomalaisten sotilaiden psyyken kestämisestä ja murtumisesta talvi- ja jatkosodassa. "Murtuneet mielet" sai vuoden 2013 Tieto-Finlandia-palkinnon.


title: Murtuneet mielet

text: Kivimäki haluaa teoksessaan tuoda esille, että sodan psyykkiset vammat olivat sotavammoja kuten muutkin vammat: ”Psyykkiset oireet olivat pohjimmiltaan mitä normaalein reaktio pöyristyttäviin olosuhteisiin. Ne eivät olleet merkkejä mistään poikkeavasta tai vaillinaisesta luonteenlaadusta – –.”


title: Murtuneet mielet

text: Kivimäki pyrkii eri keinoin hahmottamaan, minkälaisia olivat sodanaikaiset psykiatriset potilaat ja missä sodan vaiheissa mielen murtumisia tapahtui. Talvisodan loppuvaiheessa sotilaiden unenpuute, kasvava kaatuneiden määrä, pakkanen ja ylivoiman edessä vetäytyminen aiheuttivat uupumista ja taistelustressiä. Tykistökeskitysten tai jatkuvan rumputulen alaiseksi joutuneissa sotilaissa ilmeni järkyttyneisyyttä, josta käytettiin rivimiesten keskuudessa termiä "tärähtäneet". Samanlaisia oireita oli raportoitu ensimmäisen maailmansodan sotilaissa, ja britit olivat antaneet ilmiölle nimen "shell shock", ”kranaattikauhu”.


title: Murtuneet mielet

text: Psyykkisiin häiriöihin liittyi sotavuosina häpeää ja paheksuntaa. Epäiltiin, että osa oirehtivista teeskentelee päästäkseen rintamalta pois. Mielen murtumista ei ymmärretty samanlaiseksi sankaruuden ja uhrivalmiuden ilmentymäksi kuin fyysistä haavoittumista. Nykyisen tulkinnan mukaan monien sotilaiden oireet ilmensivät posttraumaattista stressihäiriötä, jota ei sodan aikana osattu diagnosoida. Se ilmeni vapinana, muistamattomuutena, kouristuksina ja unettomuutena. Oireita hoidettiin esimerkiksi šokkihoidolla (sähkö- ja insuliinišokit).


title: Murtuneet mielet

text: Jatkosodan traumoja kartoittaessaan Kivimäki on pyrkinyt löytämään sopivan vertailuryhmän, ja hän on valinnut sellaiseksi sodan kaatuneet. Kaatuneista on saatavissa potilaiden tavoin taustatietoja, joiden avulla vertailu onnistuu. Voidaan myös ajatella, että sekä kaatuneita että psyykkisesti haavoittuneita tuli ennen kaikkea taistelujoukoissa. Tosin psyykkisiä oireita tuli paljon myös taistelualueen ulkopuolella. Näiden ryhmien vertailu tuo esille, että psyyke horjui enemmän perheellisten ja iäkkäiden sotilaiden keskuudessa kuin perheettömien ja nuorten. Upseerien ja aliupseerien suhteellinen osuus potilaiden joukossa oli pienempi kuin kaatuneissa. Ammattiaseman tai maaseutu-kaupunkiasumisen suhteen ei löydy tilastollisia eroja. Tosin maanviljelijöitä kaatui jatkosodan loppuvaiheessa suuri määrä, eikä samaa kasvua löydy psykiatristen potilaiden joukossa.


title: Murtuneet mielet

text: Psykiatriseen hoitoon päätyivät vain ne, jotka olivat kokonaan menettäneet toimintakykynsä. Jatkosodassa heitä oli 15 700. Lievempiä psyyken häiriöitä sai moninkertainen määrä miehistä, mutta heidän lukumääräänsä ei pystytä selvittämään. Hoitoon joutuneissa on myös ”tavallisista” mielisairauksista kärsineitä ja lievästi kehitysvammaisia, mutta heidän osuutensa on pieni. Työläis- ja maanviljelysammatit olivat tavallisin siviilitausta. Vaikeuksiin joutuneet olivat yleensä jollain lailla pienyhteisön ulkopuolisia: täydennysmiehiä tai luonteeltaan vetäytyviä. Kivimäki katsoo, että hyvä pienyhteisö ja rintamatoveruus suojasivat sotilaita psyyken murtumiselta.


title: Vallefoglia

text: Vallefoglia on kunta Italiassa Marchen alueella olevassa Pesaro e Urbinon maakunnassa. Kunta perustettiin vuonna 2014, kun kaksi kuntaa, Colbordolo (6 211 asukasta) ja Sant'Angelo in Lizzola (8 815), yhdistyivät muodostaen Vallefoglian kunnan.


title: Fredrik (Yorkin ja Albanyn herttua)

text: Frederick (Fredrik) Augustus, Yorkin ja Albanyn herttua (16. elokuuta 1763 Lontoo – 5. tammikuuta 1827 Lontoo) oli Ison-Britannian kuningas Yrjö III:n toinen poika ja sotamarsalkka. Hän toimi komentajana Ranskan vallankumoussotien aikana ja Ison-Britannian armeijan ylipäällikkönä Napoleonin sotien aikana 1798–1809 sekä 1811–1827.


title: Fredrik (Yorkin ja Albanyn herttua)

text: Isänsä vaikutuksen ansiosta Fredrik valittiin vuonna 1764 vain yksivuotiaana Osnabrückin ruhtinaspiispaksi, minkä aseman hän säilytti vuoteen 1803. Hän sai Yorkin ja Albanyn herttuan arvon vuonna 1784. Fredrik muutti Saksasta Englantiin vuonna 1787. Hänen isänsä suosi häntä vanhemman veljen, kruununprinssi Yrjön kustannuksella. Vuonna 1793 Fredrik nimitettiin Hollannissa sotineen englantilais-hannoverilaisen armeijan komentajaksi. Yhdessä itävaltalaisten kanssa hän sai aluksi joitain voittoja Ranskan armeijasta Flanderissa, mutta kärsi tappion Hondschootessa syyskuussa 1793 sekä Tournaissa toukokuussa 1794 ja joutui sen seurauksena perääntymään Belgian halki. Palattuaan Englantiin vuonna 1795 hänet kuitenkin ylennettiin sotamarsalkaksi ja nimitettiin kolme vuotta myöhemmin armeijan ylipäälliköksi.


title: Fredrik (Yorkin ja Albanyn herttua)

text: Vuonna 1799 Fredrik johti uutta hyökkäystä Hollantiin, tällä kertaa venäläisten tuella. Hän kuitenkin kärsi jälleen tappion ranskalaisille Bergenin taistelussa 19. syyskuuta ja Castricumin taistelussa 6. lokakuuta, ja joutui 18. lokakuuta allekirjoittamaan Aalkmarin sopimuksen, jossa sitoutui vetämään joukkonsa pois Hollannista. Myöhemmin Fredrik kuitenkin sai ylipäällikkönä myös hyödyllistä aikaan tukiessaan David Dundasin ajamia armeijan uudistuksia ja vastustaessaan suosikkijärjestelmää upseeriylennyksissä. Hän myös perusti Lontoon Chelseaan Duke of York’s School -sotilasakatemian. Fredrik joutui eroamaan ylipäällikön tehtävistä vuonna 1809, kun paljastui, että hänen rakastajattarensa Mary Anne Clarke oli myynyt rahasta upseereille lupauksia ylennyksistä. Alahuone vapautti herttuan syytteistä ja hän sai palata virkaansa vuonna 1811.


title: Fredrik (Yorkin ja Albanyn herttua)

text: Veljentyttärensä Charlotten kuoltua vuonna 1817 Fredrikistä tuli ensimmäinen kruununperimysjärjestyksessä. Hän sai taakseen jyrkkien konservatiivien tuen esiintyessään katolisten emansipaation johtavana vastustajana.


title: Yongzheng

text: Keisari Yongzheng (, "mantšuksi" "Hūwaliyasun Tob hūwangdi"; 13. joulukuuta 1678 – 8. lokakuuta 1735), alkuperäiseltä nimeltään Yinzhen (), oli mantšulaisen Qing-dynastian viides keisari ja kolmas tähän sukuun kuulunut Kiinan hallitsija vuosina 1722–1735.


title: Yongzheng

text: Vaikka Yongzhengin hallituskausi oli paljon lyhempi kuin sekä hänen isänsä Kangxin että hänen poikansa Qianlongin, hänen äkillinen kuolemansa todennäköisesti aiheutui raskaasta työkuormasta. Yongzhengin hallituskausi oli rauhallinen ja menestyksellinen; hän vastusti tehokkaasti korruptiota ja tuhlausta ja uudisti valtion raha-asioiden hallinnon. Hänen hallituskaudellaan perustettiin Suuri neuvosto, jolla myöhemmin oli suuri vaikutusvalta keisarien hallitsemassa Kiinassa.


title: Yongzheng

text: Yinzhen oli keisari Kangxin neljäs aikuiseksi saakka elossa pysynyt poika ja keisarinna Xiaogongrenin vanhin poika. Kangxin mielestä olisi ollut virhe kasvattaa lapset yksinomaan palatsissa, minkä vuoksi hän lähetti poikansa, myös Yinzhenin, maailmalle ja antoi heille ankaran kasvatuksen. Yongzheng kävi Kangxin kanssa useilla tarkastusmatkoilla Pekingin seudulla ja kerran myös kauempana etelässä. Hän oli Täysin punaisen lippukunnan kunnioitettu johtaja Kangxin toisessa taistelussa mongolikaani Galdania vastaan. Yinzhen sai "beilen" arvonimen () vuonna 1689 ja sai toisen luokan prinssin arvon vuonna 1698.


title: Yongzheng

text: Vuonna 1704 Jangtse ja Keltainenjoki tulvivat ennennäkemättömällä tavalla. Maan talous ja asukkaiden elinolot näillä seuduilla kärsivät vakavia vahinkoja. Yinzhen lähetettiin keisarillisena lähettiläänä 13. keisarillisen prinssi Yinxiangin kanssa johtamaan avustustöitä Etelä-Kiinassa. Keisarikunnan rahasto oli ehtymässä monien virkamiesten ja aatelisten maksamattomien velkojen vuoksi, eikä sieltä ollut saatavissa tarpeeksi varoja tulvasta kärsineiden auttamiseksi. Yinzhen saikin lisätehtäväkseen varmistaa, että Etelä-Kiinan varakkaimmalta väestönosalta saatiin avustamiseen tarvittavat varat. Näin varmistettiin, että varat päätyivät oikeisiin kohteisiin ja ettei väestö joutunut näkemään nälkään. Yinzhen nimitettiin ensimmäisen luokan prinssiksi vuonna 1709, ja tällöin hän sai nimen Yong ().


title: Yongzheng

text: Vuonna 1712 keisari Kangxi riisti toiselta pojaltaan, Yinrengiltä kruununperillisen aseman eikä nimittänyt ketään hänen sijalleen. Tämän vuoksi keisarin muut pojat alkoivat kilpailla kruununprinssin asemasta. Lupaavimmat ehdokkaat olivat Yinzhi eli prinssi Zhi, Yinzhen, Yinsi ja Yinti, keisarin kolmas, neljäs, kahdeksas ja neljästoista poika. Useimmat mandariinit kannattivat Yinsia, Kangxi itse ei kuitenkaan suosinut. Yinzhen oli kannattanut Yinrengiä ennen kuin tämä menetti asemansa, eikä hänellä ollut poliittista vaikutusvaltaa ennen kuin Kangxin hallitsijakauden viimeisinä vuosina. Kun keisari kuoli vuonna 1722, vallantavoittelijoita oli enää kolme, kun Yinsi oli luopunut ehdokkuudestaan ja alkanut itse kannattaa Yintiä.


title: Yongzheng

text: Kangxin kuolessa Yinti toimi rajojen rauhoitusjoukkojen johtajana ja oli sodassa luoteessa nykyisessä Xinjiangissa. Joidenkuiden historioitsijoiden mielestä tämä osoittaa, että Kangxi suosi Yintiä seuraajakseen ja perehdytti täten seuraavan keisarin sotilasasioihin, toisten mukaan hän taas yritti tällä tavoin pitää Yintin kaukana pääkaupungista varmistaakseen, että valta periytyy rauhanomaisesti Yinzhenille. Juuri Yinzhen oli nimittänyt Yintin tähän virkaan, ei Yinsi, joka oli Yintin läheinen ystävä.


title: Yongzheng

text: Virallisissa asiakirjoissa, joita Yongzheng on saattanut myöhemmin muuttaa poliittisista syistä, sanotaan, että 20. joulukuuta 1722 sairaalloinen keisari Kangxi kutsui seitsemän poikaansa ja Pekingin santarmin komentajan Longkondon sairasvuoteensa äärelle; tällöin Longkodo luki hänen testamenttinsa ja julisti, että Yinzhen seuraisi häntä keisarina valtaistuimelle. On esitetty tosiseikkoja, jotka viittaavat siihen, että Yinzhen oli tavannut Longkodon kuukausia ennen kuin hän luki testamentin ja valmistautui järjestämään vallanperimyksen itselleen sotilaallisin keinoin. Legendan mukaan Yongzheng muutti Kangxin testamenttia lisäämällä siihen kappaleita ja muuttamalla merkkejä. Yleisimmin tunnetun version mukaan Yongzheng muutti joko sanan "neljätoista" (, "shisi") sanaksi "neljä" (, "yúsì") tai sanan "neljästoista" sanaksi "neljäs". Vaikka tällaisiin väitteisiin on yleisesti uskottu, niille ei ole voitu esittää todisteita, varsinkaan kun merkkiä "于" ei Qing-dynastian aikana kovinkaan paljon käytetty, vaan se korvattiin virallisissa asiakirjoissa merkillä "於" ("yú"). Lisäksi Qing-dynastian perimätiedon mukaan testamentti oli kirjoitettu sekä mantšuksi että kiinaksi, mutta mantšun kirjoitusjärjestelmässä ei merkkejä olisi vastaavalla tavalla voitukaan muuttaa toisiksi. Sitä paitsi Qing-dynastian prinsseistä käytetään nimiä "keisarin poika" heidän syntymäjärjestyksessään, esimerkiksi "keisarin neljäs poika" (). Siksi väitettä, että Yinzhen olisi muuttanut testamenttia päästäkseen valtaistuimelle, pidetään hyvin epätodennäköisenä.


title: Yongzheng

text: Yinghen valitsi hallitsija- ja aikakausinimen, joka äänteellisesti muistutti hänen omaa nimeään: vuodesta 1723 tuli Yongzhengin kauden ensimmäinen vuosi. Hänen ensimmäinen virallinen tekonsa hallitsijana oli hänen pitkäaikaisen liittolaisen, 13. prinssi Yinxiangin vapauttaminen, jonka keisari Kangxi oli vanginnut samoihin aikoihin kuin kruununprinssin. Joidenkin lähteiden mukaan Yinxiang, prinsseistä sotilaallisin, kokosi tällöin joukon pekingiläisiä sotilaita vartioimaan Kiellettyä kaupunkia ja sitä ympäröiviä alueita, jotteivät Yinsin kannattajat voisi kaapata valtaa. Oman kertomansa mukaan Yongzhen oli tunne-elämältään epävakaa ja syvästi surullinen isänsä kuoltua ja tiesi, että hänelle olisi "aivan liian raskas taakka", jos hänen olisi seurattava isäänsä hallitsijana. Lisäksi kun testamentti oli luettu, Yinzhen kirjoitti, että virkamiehet (pääministeri Xhang Tingyi, Longkedo ja prinssi Yinzhi) sekä prinssi Cheng johdattivat muut prinssit seremoniallisiin kolmeen polvistumiseen ja yhdeksään tervehdykseen keisarille. Seuraavana päivänä Yongzhen kutsui Yintin takaisin Qinghaita ja myönsi äidilleen "Pyhän äidin" ja leskikeisarinnan arvon sinä päivänä, jolloin Yinti saapui hautajaisiin.


title: Yongzheng

text: Feng Erkang kirjoitti ensimmäisen laajan keisari Yongzhengin elämäkerran, jossa hän myös asetti Yongzhengin vallanperimyksen yhteyksiinsä Fengin mukaan on olemassa epäilyttäviä seikkoja, jotka viittaavat kadonneisiin testamentteihin ja julkaisupäiviin, mutta valtaosa todisteista viittaa siihen, että Yinzhen peri valtaistuimen laillisesti, vaikkakin se silloisessa tilanteessa edellytti poliittisia ja sotilaallisia toimenpiteitä. Kahdeksas prinssi, Yinsi, oli koko ikänsä lahjonut viranomaisia saadakseen heiltä tukea. Edelleen Feng arvioi, että "vaikka emme voi olla vielä aivan vamoja siitä, mitä vallanperimyksessä tapahtui ja mikä puoli on oikeassa, on uskottavaa, että Yongzhengin poliittiset vihamiehet levittivät epäilyttäviä tietoja testamentin taustasta saadakseen Yongzhengin huonoon valoon ja keisarillisen Kiinan aikaiset perimätiedot ovat saaneet jotkin koulukunnat uskomaan, että Yongzhengin koko hallitsijakausi voitaisiin sivuuttaa laittomana yksinkertaisesti siksi, koska hänen vallanperimyksensä ei ollut hänen isänsä, keisarin ja Kiinan viimekätisen päätöksentekijän tahdon mukainen." Lisäksi hän arvelee, että Kangsi teki vakavan virheen antaessaan poikiensa tulla huomattaviksi poliittisiksi vaikuttajiksi, varsinkin kun kruununprinssin paikka oli avoinna, mistä Kiinan oloissa olisi voinut seurata verinen sisällissota ja mahdollisesti vallankaappaus. Siksi olisi vielä suurempi virhe arvioida hallitsijaa yksinomaan sen perusteella, millä tavalla hän pääsi valtaan. Keisari Yongzhen itse varmisti, että hänen seuraajansa pääsisi aikanaan valtaan ilman mainittavia kiistoja.


title: Yongzheng

text: Sen jälkeen kun Yinzhen oli joulukuussa 1722 noussut valtaistuimelle, hän valitsi aikakausinimen Yongzhen (), joka merkitsee "sopusointuista oikeutta". On arveltu, että nimen jäkimmäinen osa oli yritys peitellä hänen laiton valtaannousunsa sillä, että hän nimitti itseään "lainmukaiseksi". Heti valtaan päästyään Yongzhen valitsi uuden hallitsevan neuvoston. Sen muodostivat kahdeksas prinssi Yinsi, kolmastoista prinssi Yinziang, Zhang Tingyu, Ma Qi ja Longkodo. Yinsi sai arvonimien Prinssi Lian, Yinziang arvonimen Prinssi Yi; molemmat toimivat korkeissa viroissa.


title: Yongzheng

text: Tämän vallanperimyksen luonne on hämärän peitossa, ja Yongzhengin haastoivat kaikki hänen elossa olleet veljensä. Heistä vanhin, Yinzhi eli prinssi Zhi, eli edelleen kotiarestissa. Aikaisempi kruununprinssi Yinreng kuoli veljensä oltua vallassa kaksi vuotta. Molemmat oli kuitenkin vanginnut Kanxi, ei Yongzheng. Suurin haaste oli hajottaa Yinsin kannattajajoukko, johon Yinsin itsensä lisäksi kuuluivat yhdeksäs ja kymmenes prinssi suosikkeineen, ja eristää Yinti heidän vaikutusvaltansa vähentämiseksi. Yinsi, joka nimellisesti edelleen oli läänitysasioiden viraston puheenjohtaja, arvonimeltään Prinssi Lian, joutui Yongzhengin tarkan valvonnan alaiseksi. Yintang lähetettiin Qinghaihin, virallisen selityksen mukaan sotapalvelukseen, mutta todellisuudessa Yongzhengin luotetun suojatin Nian Gengyanin hallitsemalle alueelle. Yin'e, kymmenes prinssi, menetti toukokuussa 1724 kaikki arvonimensä ja hänet karkotettiin pohjoiseen Shunyin alueelle. Neljästoista prinssi Yinti, Yongzhengin täysveli, asetettiin kotiarestiin keisarillisille haudoille muka vartioimaan vanhempiensa hautoja. Yongzhengin ensimmäisinä hallitusvuosina syntyi häntä vastustavia poliittisia liikkeitä. Yinsi yritti käyttää asemaansa saadakseen Yongzhengin tekemään vakavia virheitä. Yinsiltä ja Yintangilta, jotka molemmat kannattivat Yintin yrityksiä syrjäyttää Yongzheng vallasta, riistettiin kaikki arvonimet ja heidät vangittiin, ja he kuolivat vuonna 1727.


title: Yongzheng

text: Nian Gengyao oli Yongzhengin kannattaja kauan ennen kuin tämä nousi valtaistuimelle. Vuonna 1722, kutsuessaan veljensä Yintin takaisin, Yongzheng nimitti Nianin kenraaliksi. Tilanne Xinjiangissa oli siihen aikaan edelleen vaarallinen, ja alueella tarvittiin voimakasta kenraalia. Muutaman sotilaallisen valloituksen jälkeen Nian Gengyaon vallanhimo kuitenkin kasvoi ja hänen väitettiin haluavan olla Yongzhengin vertainen. Tilanteen kehittyessä uhkaavaksi Yongzheng antoi keisarillisen määräyksen, jolla Nian alennettiin Hangzhoun alueen joukkojen komentajaksi. Kun Nian ei osoittanut mielenmuutosta, hänelle annettiin uhkavaatimus, ja vuonna 1726 hän teki itsemurhan ottamalla myrkkyä.


title: Yongzheng

text: Yongzhengin noustessa valtaan Pekingissä olleita sotaväenosastoja komensi Longkodo. Hänkin joutui vuonna 1728 epäsuosioon ja kuoli kotiarestissa.


title: Yongzheng

text: Tultuaan keisariksi Yongzheng hävitti kirjoitukset, jotka hän katsoi hallituksensa kannalta epäsuotaviksi, ja varsinkin sellaiset, jotka osoittivat mantšujen vastaista mielialaa. Sellaisten kirjoittajista huomattavin oli Jeng Jing, virkatutkinnoissa epäonnistunut kokekas, johon 1600-luvun oppinut Lü Liuliang oli suuresti vaikuttanut. Zengiin oli hänen lukemansa tehnyt niin suuren vaikutuksen, että hän yritti yllyttää Shaanxi-Sichuanin kenraalikuvernööri Yue Zhongqin kapinaan. Kenraalikuvernööri kävi hänen luonaan, ja vuonna 1730 tapaus tuli keisari Yongzhengin tietoon. Syvästi huolissaan siitä, mihin tapaus saattaisi johtaa, keisari toimitti Zeng Jingin Pekingiin tuomittavaksi. Keisarin antama tuomio näytti osoittavan kungfutselaisen valtiaan hyväntahtoisuutta: hän katsoi Zengin toimien osoittavan nuoren miehen herkkäuskoisuutta ja naiiviutta niin, että hän oli ottanut Lün herjaavan ja liioittelevan retoriikan todesta. Lisäksi keisari arveli, että Lün alkuperäinen mantšuihin kohdistuva arvostelu osui väärään kohteeseen, sillä pitkän valtakautensa aikana mantšut olivat omaksuneet kungfutselaisen sivistyksen ja tulleet sen tärkeiksi tukijoiksi.


title: Yongzheng

text: Yongzheng tunnetaan myös siitä, että hän toteutti valtakaudellaan ehdottoman itsevaltiuden. Hän vihasi korruptiota ja rankaisi rikokseen syyllistyineitä virkamiehiä ankarasti. Vuonna 1729 hän antoi määräyksen, jolla madakin, tupakan ja oopiumin sekoituksen, polttaminen kiellettiin. Yongzhengin aikana Qing-dynastian hallitsemasta Kiinasta tuli Aasian suurvalta ja rauhallinen maa. Jottei hänen isänsä jälkeinen murhenäytelmä toistuisi, hän antoi yksityiskohtaiset ohjeet siitä, miten seuraaja valitaan. Hänet tunnetaan luottamuksestaan mandariinivirkamiehiä kohtaan. Li Wei ja Tian Wenjing hallitsivat Kiinan eteläisiä alueita Ortain avustamina.


title: Yongzheng

text: Isänsä tavoin Yongzheng käytti sotilaallista voimaa pitääkseen Ulko-Mongolian dynastiansa hallinnassa. Kun Tiibetissä vuosina 1727–1728 käytiin sisällissota, hän sekaantui siihen sotilaallisesti. Vetäydyttään sieltä hän jätti sinne Qingin edustajan turvaamaan dynastian edut. Sotatoimiin Tiibetissä osallistui 230 000 miehen vahvuinen sotaväenosasto, jota johti Nian Gengyao. Heitä vastassa olivat dzungarit, joiden armeijan vahvuus oli 80 000. Maantieteellisistä syistä Qing-armeija, vaikka olikin lukumääräisesti suurempi, ei aluksi pystynyt voittamaan liikkuvampaa vihollistaan. Vähitellen Qing kuitenkin pääsi heistä voitolle. Sotaretken kustannukset olivat ainakin 8 miljoonaa taelia hopeaa. Myöhemmin Qing lähetti vielä pienen 10 000 miehen armeijan taistelemaan dzungareja vastaan. Tämä armeija kuitenkin tuhottiin ja Qing oli vähällä menettää otteensa Mongoliasta. Onnekseen hän sai liittolaisikseen Khalkha-mongolit, jotka lopulta voittivat dzungarit.


title: Yongzheng

text: Vuoden 1729 uudistusten jälkeen valtion rahasto, jossa vuonna 1721 oli 32 622 421 taelia, kasvoi vuoteen 1730 mennessä 60 miljoonaan taeliin, mikä oli suurempi kuin koskaan Yongzhengin isän Kangxhin hallitsessa. Qinghain alueen sotaretket ja rajojen puolustaminen olivat kuitenkin raskaita taakkoja. Pelkästään rajojen turvaamiseen tarvittiin vuosittain 100 000 taelia. Koko sotilasbudjetti oli 10 miljoonaa taelia vuodessa. Vuoden 1735 loppuun mennessä sotilaallisiin menoihin oli kulunut puolet valtion rahaston varoista, joita oli jäljellä 33 950 000 taelia. Tämä taloudellinen taakka sai keisari Yongzhengin tekemään rauhan dzungarien kanssa.


title: Yongzheng

text: Yongzheng vastusti päättäväisesti oman kansansa jäsenten, mantšujen kääntymistä kristinuskoon. Hän varoitti heitä siitä, että mantšujen piti seurata vain mantšulaisia tapoja palvoa taivasta, sillä eri kansat palvoivat taivasta eri tavoin. Yongzhengin mukaan Taivaan Herra oli Taivas itse, ja keisarikunnassa oli temppeli Taivaan kunnioittamista ja uhrien toimittamista varten. Mantšuilla taas oli Tiao Tchin. Jokaisen vuoden ensimmäisenä päivänä he polttivat suitsuketta ja paperia Taivaan kunniaksi. Hänen mukaansa mantšuilla oli oma riittinsä Taivaan kunnioittamiseksi, kun taas mongoleilla, kiinalaisilla, venälisäillä ja eurooppalaisilla oli kullakin omansa. Hänen mukaansa Urcen, eräs Sunun poika, saisi kyllä kunnioittaa Taivasta kuten kaikki muutkin, mutta mantšuna hänen oli tehtävä se mantšulaisella tavalla.


title: Yongzheng

text: Keisari Yongzheng hallitsi 13 vuotta, kunnes hän äkillisesti kuoli 56-vuotiaana vuonna 1735. On kerrottu, että hänet olisi murhannut Lü Siniang, Lü Liuliangin tytär, jonka perhe oli teloitettu kirjoitustensa vuoksi, joilla he olivat vastustaneet mantšuvaltaa. Toinen mahdollinen syy on, että hän olisi ollut Lü Siniangin rakastaja ja että Siniang olisi ollut keisari Qianlongin todellinen isä, mutta Yongzheng kieltäytyi myöntämästä Siniangille kuningattaren asemaa. Todennäköisempää kuitenkin on, että hänen kuolemansa johtui lääkkeiden yliannostuksesta, joden hän uskoi pidentävän hänen elinaikaansa. Keisari Yongzhengin perhe-elämä oli muutoinkin murheiden varjostama. Hänen 14 lapsestaan vain viiden tiedetään eläneen aikuiseksi. Jotteivät vallanperimyksen yhteydessä toistuisi samanlaiset riidat, joista hän itse oli joutunut kärsimään, hän määräsi kolmannen poikansa Hongshin, Yinsin liittolaisen, tekemään itsemurhan. Hän kehitti myös tavan, jolla seuraaja voitiin valita salaisesti. Yongzeng kirjoitti valitsemansa seuraajan nimen kahdelle paperipalalle, pani toisen paperipalan sinetöityyn laatikkoon ja säilytti laatikkoa pylvään takana Qianqingin palatsissa. Toisen kopion hän piti itsellään tai piilotti sen. Hänen kuoltuaan ministerit voisivat verrata laatikossa olevaa paperia Yongzhengin hallussa olevaan. Jos ne olivat yhtäläiset, henkilön nimi, joka niihin oli kirjoitettu, oli oleva seuraava keisari.


title: Yongzheng

text: Yongzhengin poika Hongli, prinssi Bao, tuli täten Qing-dynastian kuudenneksi keisariksi, joka otti hallitsija- ja aikakausinimen Qianlong. Yongzheng haudattiin läntisiin Qing-hautoihin noin 120 kilometriä Pekingistä lounaaseen, Tailingin mausoleumikompleksiin.On yleisesti kerrottu, että Yongzhengin olisi murhannut Lü Siniang, Lü Liuliangin kuvitteellinen tyttärentytär tai toisten tietojen mukaan tytär. Tämän hän olisi tehnyt kostaakseen sen, että Yongzheng oli väärin perustein tuominnut hänenisoisänsä (tai isänsä) kuolemaan. Tämä legenda on ollut monien elokuvien ja televisiosarjojen aiheena.


title: Yongzheng

text: Yongzhengin pojan ja seuraajan Qianlongin syntyperästä kerrottiin kahta legendaa. Ensimmäisen, Etelä-Kiinassa laajemmalle levinneen mukaan Qianlong olisi todellisuudessa ollut hainingilaisen ministeri Chen Shiguanin poika. Pian syntymänsä jälkeen hänet olisi vaihdettu yhden Qianlongin tyttären kanssa, jolloin hän olisi päätynyt Yongzhengin poikien joukkoon ja lopulta seuraajaksi. Louis Cha (Jing Yong) on käyttänyt tätä legendaa wuxiaromaanissaan "The Book and the Sword". Toisen, Pohjois-Kiinassa suositumman tarinan mukaan Yongzheng olisi matkallaan Mulanin metsästysmaille Rehen maakuntaan tehnyt syrjähypyn hovineidon kanssa ja saanut tämän kanssa pojan, josta tuli keisari Qianlong.


title: Yongzheng

text: Sekä Kiinan kansantasavallassa että Hongkongissa ja Taiwanissa on Yongzhengistä tehty useita elokuvia ja televisiosarjoja.


title: Yongzheng

text: Beatrice S. Bartlett. "Monarchs and Ministers: The Grand Council in Mid-Ch'ing China, 1723-1820." (Berkeley: University of California Press, 1991). ISBN 0520065913.


title: Sinfoninen rock

text: Sinfoninen rock on progressiivisesta rockista kehittynyt alagenre. Varhaisesta progen historiasta asti termiä "sinfoninen rock" on käytetty, jotta voidaan erottaa klassisesta musiikista vaikutteita saanut proge kokeellisesta progesta. Sinfoniseksi rockiksi ei kuitenkaan lasketa rock-kappaleita, jotka on sovitettu klassiselle orkesterille. Tunnetuimpia sinfonisen rockin edustajia on esim. Electric Light Orchestra.


title: Harmaavahanokka

text: Harmaavahanokka ("Estrilda caerulescens") on loistopeippojen heimoon kuuluva varpuslintu.


title: Harmaavahanokka

text: Harmaavahanokkaa tavataan Afrikassa Senegalista Keski-Afrikan tasavaltaan ulottuvalla alueella. Lajin kannankehitys on vakaa, ja se on luokiteltu elinvoimaiseksi.


title: Lyijyvahanokka

text: Lyijyvahanokka ("Estrilda perreini") on loistopeippojen heimoon kuuluva varpuslintu.


title: Lyijyvahanokka

text: Lyijyvahanokkaa tavataan Afrikan kaakkoisosissa ja Eteläisen Afrikan pohjoisosissa sekä Keskisen Afrikan eteläosissa. Lajia on kuvattu harvinaiseksi, mutta sen ei uskota olevan vaarassa, ja se on luokiteltu elinvoimaiseksi.


title: Tuhkavahanokka

text: Tuhkavahanokka ("Estrilda thomensis") on loistopeippojen heimoon kuuluva varpuslintu.


title: Tuhkavahanokka

text: Tuhkavahanokkaa tavataan Angolan länsiosissa sekä Namibian luoteisosissa. Laji on luokiteltu silmälläpidettäväksi, koska sen levinneisyysalue on suhteellisen pieni ja sen elinympäristöt ovat tuhoutumassa. Lajin on kuvattu olevan paikallisesti yleinen, mutta se on vähenemässä.


title: Hetehorsma

text: Hetehorsma ("Epilobium alsinifolium") on horsmien sukuun kuuluva, lähinnä Euroopassa, vuoristoissa ja pohjoisissa havumetsissä tavattava ruohokasvi. Se on 10–30 cm korkea ja monivuotinen.


title: Hetehorsma

text: Monivuotinen hetehorsma kasvaa 10–30 cm korkeaksi. Kasvin tyvellä on pitkiä, vahvoja ja valkoisia maarönsyjä. Varsi on haaraton tai pensasmaisesti haarova, paksu ja lyhytynivelvälinen. Alaosastaan varsi on kalju, ylempää viiruttaisesti kaarikarvainen tai joskus myös nystykarvainen. Vastakkain olevat lehdet ovat lähes ruodittomia, puikeita, leveätyvisiä, kapeakärkisiä, terävähampaisia, paksuhkoja, usein hieman kouruisia ja väriltään tummanvihreitä. Kukinto on lehdekäs ja sen ranka on viiruttaisesti kaarikarvainen tai toisinaan myös nystykarvainen. Kukinnon tukilehdet ovat muiden lehtien kaltaisia. Kukkaperä on vaihtelevassa määrin kaari- ja nystykarvainen. Kukassa on neljä verho- ja terälehteä. Kukan teriö on tumman purppuranpunainen. Sikiäin on tumma ja lähes kalju, emin luotti on nuijamainen. Suomessa hetehorsma kukkii heinä-elokuussa. Kasvin hedelmänä on 4–7 cm pitkä roteva, yläviisto kota, joka on kalju ja väriltään punertavanruskea. Haivenelliset siemenet ovat 1,3–1,8 mm pitkiä, kapean vastapuikeita, kaulallisia, sileitä ja väriltään tummanruskeita.


title: Hetehorsma

text: Hetehorsma voi risteytyä pohjanhorsman ("E. hornemannii") ja suohorsman ("E. palustre") kanssa. Risteymä pohjanhorsman kanssa on marto, suohorsman kanssa lähes marto.


title: Hetehorsma

text: Hetehorsmaa tavataan lähes pelkästään Euroopassa, jossa se on lähinnä vuoristoseutujen ja pohjoisten havumetsien laji. Sitä kasvaa muun muassa Islannissa, Norjan ja Ruotsin keski- ja pohjoisosissa, Suomen pohjoisosissa, Kuolan niemimaalla, Skotlannissa, Alppien alueella, Keski-Italiassa, Karpaateilla, Balkanin vuoristoseuduilla sekä paikoin Espanjassa ja Kreikassa. Euroopan ulkopuolella hetehorsma on tavattu ainoastaan Grönlannin länsirannikolla. Suomessa hetehorsma on alkuperäinen laji. Sitä tavataan Oulun–Kajaanin korkeudelta Lapin pohjoisosiin. Runsaimmillaan hetehorsma on Keski-Lapissa. Lajia on tavattu myös Etelä-Karjalasta kaukana muista Suomen esiintymistä.


title: Hetehorsma

text: Hetehorsma vaatii kostean kasvuympäristön. Tyypillisesti sitä tavataan havumetsissä pehmessä sammalikossa lähteiden ja hetepurojen liepeillä. Laji on kalkinsuosija.


title: Vihervahanokka

text: Vihervahanokka ("Coccopygia melanotis") on loistopeippojen heimoon kuuluva varpuslintu.


title: Vihervahanokka

text: Vihervahanokkaa tavataan Afrika etelä- ja itäosissa. Lajia on kuvattu yleiseksi tai paikallisesti yleiseksi. Sen kannankehitys on vakaa, ja laji on luokiteltu elinvoimaiseksi.


title: Ihmisviha (albumi)

text: Ihmisviha on suomalaisen black metal -yhtye Azaghalin toinen kokoelma-albumi. Se julkaistiin vuonna 2001 levymerkillä Blut & Eisen Productions.


title: Of Beasts and Vultures

text: Of Beasts and Vultures on suomalaisen black metal -yhtye Azaghalin kolmas studioalbumi. Se julkaistiin vuonna 2002 levymerkillä Evil Horde Records.


title: Kyy (EP)

text: Kyy on suomalaisen black metal -yhtye Azaghalin järjestyksessään kolmas EP-levy. Se julkaistiin vuonna 2003 levymerkillä Aftermath Music.


title: Kyy (EP)

text: EP:stä julkaistiin 1000:n kappaleen painos, ja nimikkokappaleesta kuvattiin musiikkivideo.


title: Kyy (EP)

text: Kaikki kappaleet sanoittanut Narqath, ellei toisin mainittu.


title: Perkeleen luoma

text: Perkeleen luoma on suomalaisen black metal -yhtye Azaghalin neljäs studioalbumi. Se julkaistiin vuonna 2004 levymerkillä Aftermath Music.


title: Mikko Kilpeläinen

text: Mikko Kilpeläinen (s. 1940) on suomalainen tekniikan tutkija. Hän oli Oulun yliopiston talonrakennustekniikan professori vuodesta 1983. Hän on tutkinut kantavien rakenteiden lujuusominaisuuksia ja mitoittamista sekä rakenteideristämistä rakennusmateriaalien yleisiä teknisiä ominaisuuksia.


title: Jekyll & Chyde

text: Jekyll & Chyde on rap-artisti Niko Toiskallion "Chydeone" -nimellä julkaistu pitkäsoitto. Se julkaistiin Monsp Recordsin kautta 14. helmikuuta 2014. Albumin kappaleesta "Huuhdon kultaa" julkaistiin musiikkivideo joulukuussa 2013. Albumin toinen musiikkivideo "Se lähti siitä" julkaistiin tammikuussa 2014. "Jekyll & Chyde" nousi Suomen virallisen albumilistan sijalle 35.


title: Kaatoja ja rännejä

text: Kaatoja ja rännejä on rap-artisti Tapani Kansalaisen 24. tammikuuta 2014 julkaistu pitkäsoitto. Se julkaistiin Monsp Recordsin kautta. Albumin kappaleista "Harjottelen näyttään kovanaamalta", "Kyttäjuttu", "33210 pt2" ja "Murphyn laki" on julkaistu musiikkivideot. "Kaatoja ja rännejä" nousi parhaimmillaan Suomen virallisen albumilistan kahdeksannelle sijalle.


title: Closer

text: Closer voi tarkoittaa ainakin seuraavia asioita:


title: Filmfare Awards 2013

text: Filmfare Awards 2013 oli 24. tammikuuta 2014 Mumbaissa pidetty tilaisuus, jossa palkittiin vuoden 2013 parhaat hindinkieliset elokuvat. Se oli järjestyksessään 59. Filmfare Awards -tilaisuus.


title: Mäkki (artisti)

text: Gert Kaasik, taiteilijanimeltään Mäkki, on virolaissyntyinen suomalainen rap-artisti ja DJ.


title: Mäkki (artisti)

text: Mäkki julkaisi kesällä 2013 musiikkivideon ja oman versionsa Sini Sabotagen kappaleesta ”Levikset repee”. Mäkki julkaisi saman vuoden syksyllä Mustan Barbaarin kappaleesta ”Salil eka salil vika” oman versionsa nimeltä ”Laival eka laival vika”. Myöhemmin syksyllä Mäkki julkaisi kappaleen ”Pahat pimut”, joka puolestaan mukailee newyorkilaisräppäri ASAP Rockyn kappaletta ”Fuckin’ Problems”. Kappaleella vierailee rap-artisti Kube.


title: Mäkki (artisti)

text: Mäkin ensimmäinen pitkä studioalbumi "Ihan pomona" julkaistiin Monsp Recordsin kautta 20. helmikuuta 2015. Albumi sijoittui ilmestyessään Suomen virallisen listan sijalle 11 ja pysyi listalla yhteensä 16 viikkoa, Albumi on ylittänyt kultamyyntirajan. Albumin suosikkikappaleiksi muodostuivat muun muassa kultaa myynyt single ”Kalenteris tyhjää”, ”Joka viikonloppu” sekä ”Yössä”. Levyllä vierailevat Kube, Adi L Hasla, Ruma, Tippa-T, Sini Sabotage, Kuningas Pähkinä, Setä Tamu ja Super Janne. Albumin jokaisesta sävellyksestä on julkaistu musiikkivideo, paitsi ”Hyvää yötä” -kappaleesta


title: Mäkki (artisti)

text:
Alkuvuodesta 2016 Mäkki allekirjoitti levytyssopimuksen Universal Musicin kanssa. Levy-yhtiövaihdoksen myötä julkaistiin single ”Pakastin”, joka nousi
Suomen virallisen listan sijalle 7 ja pysyi listalla 8 viikon ajan. ”Pakastin” on myynnillisesti ylittänyt platinarajan. Toukokuussa 2016 julkaistiin singlet ”Apuva” ja ”Yhtä”
joista ”Apuva” nousi julkaisuviikollaan Suomen virallisen listan sijalle 4. ”Apuva” on ylittänyt platinarajan. Mäkki julkaisi heinäkuussa 2016 toisen peräkkäisen tuplasinkun ”Muistikuvien vanki” ja ”Takas” joista esimmäinen nousi julkaisuviikolla Suomen virallisen listan sijalle 5, myös "Muistikuvien Vanki" on ylittänyt platinamyyntirajan. Tammikuussa 2017 julkaistiin singlet ”Mixet tahdo” sekä ”Zoomaa”, joista ensimmäinen nousi julkaisuviikollaan Suomen virallisen listan sijalle 2. ”Mixet tahdo” on myynnillisesti ylittänyt platinarajan. Huhtikuussa 2017 Mäkki julkaisi yhdessä Reino Nordinin kanssa singlen "Satamiljoonaa Kertaa" joka on edellisten julkaisujen tavoin ylittänyt platinamyyntirajan. Toukokuun lopussa 2017 Mäkki julkasi Yksi Totuus-yhtyeen ensimmäisen singlen "Vielä Kerran" joka nousi Suomen virallisen listan sijalle 8 sekä Helsingin Sanomien valitsemaksi kesähitiksi. Kappaleella vierailee Tommi Läntinen. Mäkki on uransa aikana saavuttanut singleillä, albumeilla ja vierailuilla yhteensä 22 kultalevyä sekä 9 platinalevyä.


title: Mäkki (artisti)

text: Mäkki perusti 2014 Kuben kanssa räppiduon "Himmeet Kuviot".


title: Mäkki (artisti)

text: Mäkki perusti 2017 Dj Takapotkun kanssa duon Yksi totuus


title: Tri-City Storm

text: Tri-City Storm on vuonna 1979 perustettu yhdysvaltalainen juniorijääkiekkoseura, joka pelaa USHL:ssa. Seura on kotoisin Kearneystä Nebraskasta.


title: Sioux Falls Stampede

text: Sioux Falls Stampede on vuonna 1999 perustettu yhdysvaltalainen juniorijääkiekkoseura, joka pelaa USHL:ssa. Seura on kotoisin Sioux Fallsista Etelä-Dakotasta.


title: Lombardian ympäriajo 2013

text: Lombardian ympäriajo 2013 oli järjestyksessään 107. Lombardian ympäriajo. Se ajettiin 242 kilometrin reitillä Bergamosta Leccoon 6. lokakuuta 2013.


title: Lombardian ympäriajo 2013

text: Joaquim Rodríguez uusi edellisvuoden voittonsa karattuaan jälleen Villa Verganon nousussa, jonka huippu oli yhdeksän kilometriä ennen maalia. Alejandro Valverde sijoittui toiseksi ja Rafał Majka kolmanneksi.


title: Lombardian ympäriajo 2013

text:
Lähde: Cyclingnews
Kilpailussa olivat mukana seuraavat 25 joukkuetta:


title: Risto Leppänen (taidemaalari)

text:
Risto Leppänen (13. helmikuuta 1926 Kuopio – 17. helmikuuta 2001 Lahti) oli suomalainen taidemaalari. Hänet tunnetaan lahtelaisia 1950-luvun kaupunkimaisemia kuvaavista tauluistaan.
Leppänen kuului lahtelaiseen niin kutsuttuun Pentti Melasen koulukuntaan, jonka taiteilijoiden tyyliä Ulla Aartomaa kuvaa Marraskuun ryhmän ja cézannelaisen jälkikubismin yhdistelmäksi. Muita Melasen koulukuntaan kuuluvia lahtelaisia taidemaalareita olivat esimerkiksi Kosti Ahonen, Paavo Sarelli ja Kaija Ikävalko.


title: Risto Leppänen (taidemaalari)

text: Leppäsellä oli tapana kilpailla muiden lahtelaisten taidemaalarien kanssa siitä, kuka maalaa vuoden ensimmäisen taulun. Joka uudenvuoden yö Leppänen lähti Terttu-vaimonsa kanssa ateljeehen maalaamaan teosta, jonka tuli sääntöjen mukaan tulla kerralla valmiiksi. Näiden maalausten maalaamiseen kului yleensä noin 4–5 tuntia.


title: Jalkapallon Suomensarjan kausi 1968

text: Jalkapallon Suomensarjan kausi 1968 oli Suomen jalkapallon toiseksi korkeimman sarjatason kausi. Kausi pelattiin neljänä lohkona kaksinkertaisena sarjana. Lohkovoittajat pääsivät nousukarsintaan, jonka kaksi parasta nousi Mestaruussarjaan kaudeksi 1969.


title: Jalkapallon Suomensarjan kausi 1968

text: Uusinta: TPV - ÅIFK 2–0, pelattiin Hämeenlinnassa, yleisöä 355.


title: Jalkapallon Suomensarjan kausi 1968

text: Uusinta: Sisu - Tarmo 2–1 (pelattiin Kokkolassa), yleisöä 706.


title: Jalkapallon Suomensarjan kausi 1968

text: Suomen jalkapallon sarjataulukoita


title: Neuroliitto

text:
Neuroliitto ry (1.1.2015 asti Suomen MS-liitto ry) on valtakunnallinen kansanterveys- ja liikuntajärjestö, joka toimii multippeliskleroosia (MS) ja eteneviä harvinaisia neurologisia sairauksia sairastavien ja heidän läheistensä hyväksi. Neuroliiton ytimenä on samankaltaisia kokemuksia ja tarpeita jakavien ihmisten verkostoituminen ja vertaistuki.
Neuroliitolla on 24 jäsenyhdistystä, joissa on yhteensä noin 10 000 jäsentä. Jäseniksi voivat liittyä sairastuneet, läheiset tai muutoin toimintaa kannattavat ihmiset ja yhteisöt. Yhdistyksissä toimii yli 100 kerhoa. Paikallisyhdistysten ja kerhojen kautta asiantuntemusta ja vertaistukea sekä erilaisia vapaa-ajan aktiviteetteja on saatavilla ympäri Suomea.
Neuroliitto tarjoaa ammatillista ohjausta ja neuvontaa MS-tautiin ja harvinaisiin neurologisiin sairauksiin liittyvistä aiheista sekä tekee vaikuttamistyötä ja viestintää.


title: Neuroliitto

text: Neuroliiton tarjoama ammattilaisten antama ohjaus ja neuvonta tukee sairastuneita ja heidän läheisiään etenevän neurologisen sairauden mukanaan tuomissa elämänmuutoksissa. Neuvontaa annetaan myös sosiaali- ja terveysalan ammattilaisille, opiskelijoille ja muille tiedon tarpeessa oleville. Liitto toimii myös MS-tautia ja harvinaisia neurologisia sairauksia sairastavien valtakunnallisena edunvalvojana, antaen – yksin ja yhteistyössä muiden järjestöjen kanssa – lausuntoja ministeriöille ja muille päättäville elimille. Liitto tiedottaa sairauksista erilaisille sidosryhmille ja suurelle yleisölle. Vaikuttamistyöllä ja viestinnällä pyritään vähentämään sairastuneiden arjen haasteita sekä edistämään neurologisten sairauksien tutkimusta, hoitoa ja kuntoutusta.


title: Neuroliitto

text: Neuroliiton palveluihin kuuluvat myös kuntoutus- ja asumispalvelut. Maskun neurologinen kuntoutuskeskus toteuttaa monipuolista laitosmuotoista kuntoutusta. Avokuntoutus Aksoni taas on alueellisia kursseja ja avokuntoutusta järjestävä yksikkö.Palveluasumista tarjoavat liiton kolme palvelutaloa: Merenpisara Helsingissä, Pihapihlaja Seinäjoella ja Satakieli Lappeenrannassa. Palvelutalot järjestävät palveluasumista ympärivuorokautisen avun tarpeessa oleville sekä muita asumiseen ja kuntoutukseen liittyviä palveluja.


title: Neuroliitto

text:
Neuroliiton keskustoimisto sijaitsee Neurokeskuksessa Maskussa. Samassa rakennuksessa toimii myös Maskun neurologinen kuntoutuskeskus. Liiton neljä aluetoimistoa sijaitsevat Helsingissä, Kuopiossa, Oulussa ja Tampereella.
Neuroliitolla on noin 300 työntekijää, joista suurin osa on liiton kuntoutus- ja asumispalveluyksiköissä työskenteleviä hoitoalan ammattilaisia.


title: Neuroliitto

text: Neuroliitto toimii kattojärjestönä myös niille harvinaisille neurologisille sairausryhmille, joilla ei ole omaa järjestötoimintaa Suomessa. Neuroliiton harvinaisryhmiin lukeutuvat kymmenet erilaiset pikkuaivojen, selkäytimen ja ääreishermoston sairaudet, joista osa on eteneviä. Näitä ovat mm. spinoserebellaariset ja episodiset ataksiat, syringomyelia, Chiari 1, perinnölliset spastiset parapareesit sekä immuunivälitteiset neuropatiat. Yksittäisiä diagnooseja on kymmeniä. Näihin sairausryhmiin kuuluu yhteensä arviolta 2 000 ihmistä. Jäsenyhdistykset järjestävät harvinaisia neurologisia sairauksia sairastaville omaa alueellista toimintaa harnes-vertaistukiryhmissä.


title: Neuroliitto

text: Neuroliiton toimintaa rahoittaa Sosiaali- ja terveysjärjestöjen avustuskeskus. Neuroliiton kuntoutus- ja asumispalvelujen ostajatahoina ovat ensisijaisesti Kansaneläkelaitos ja kunnat. Liikuntatoimintaan varoja saadaan opetus- ja kulttuuriministeriöltä. Tärkeän lisätuen liiton toiminnalle tuottavat yksityishenkilöiden ja yritysten lahjoitukset sekä varainhankinta keräysten, tuotemyynnin ja tavara-arpajaisten muodossa.


title: Neuroliitto

text: Neuroliiton keskeinen päättävä elin on liittohallitus. Hallituksen päätösten täytäntöönpanosta ja liitossa tehtävän työn johtamisesta vastaa toimitusjohtaja. Käytännön työn tukena ja suunnannäyttäjinä toimivat eri yksiköiden johtokunnat ja toimikunnat.


title: Neuroliitto

text: Kaksi kertaa vuodessa kokoontuvassa liittovaltuustossa on edustus kaikista liiton jäsenyhdistyksistä. Yhdistyksen nimeävät edustajansa myös kerran kolmessa vuodessa kokoontuvaan liittokokoukseen.


title: Neuroliitto

text: Neuroliiton diagnoosikortin avulla sairastunut voi osoittaa sairastavansa neurologista sairautta esimerkiksi, jos hän tarvitsee liikuntarajoitteisille tarkoitettua paikkaa tai oireita epäillään päihtymystilaksi. Diagnoosi- ja henkilötiedot näkyvät kortista. Lisäksi kortissa on tietoa neurologisten sairauksien tavanomaisista oireista suomeksi, ruotsiksi ja englanniksi.


title: Neuroliitto

text: Neuroliitto julkaisee kuusi kertaa vuodessa ilmestyvää neurologista aikakauslehteä Avainta. Avain-lehden artikkeleissa käsitellään MS-tautia ja harvinaisia neurologisia sairauksia koskevaa lääketieteellisestä, yhteiskuntatieteellistä ja psykologista tutkimusta. Lehti tarkastelee hoitoa, kuntoutusta, sosiaalikysymyksiä sekä terveyttä ja virkistystä. Lisäksi lehti välittää tietoa liiton ja paikallisyhdistysten toiminnasta. Neuroliiton jäsenyhdistyksen jäsenet saavat lehden jäsenetuna.


title: Neuroliitto

text: Liitto julkaisee myös asiantuntijoiden kirjoittamia oppaita neurologisiin sairauksiin liittyvistä aiheista, kuten MS-tauti – käsikirja vastasairastuneelle, Helposti nieltävä – apua nielemisen vaikeuksiin, Uupumus, MS ja ravinto... Neuroliiton oppaat ovat maksutta luettavissa liiton internetsivuilla. Painettuja oppaita on myytävänä Neuroliiton verkkokaupassa.


title: Neuroliitto

text: Neuroliitto julkaisee internetsivuillaan videoita, jotka kertovat elämästä aikuisiän etenevän neurologisen sairauden kanssa. MS-tautia tai harvinaista neurologista sairautta sairastavat suomalaiset kertovat mm. sairauteen sopeutumisesta sekä sairastumisen vaikutuksesta työhön, perheeseen, parisuhteeseen ja harrastuksiin.


title: Ashley Williams

text: Ashley Errol Williams (s. 23. elokuuta 1984 Wolverhampton, Englanti) on walesiläinen jalkapalloilija, joka on Englannin Valioliigaseura Evertonin omistuksessa mutta pelaa kaudella 2018–2019 lainasopimuksella Englannin mestaruussarjassa Stoken joukkueessa. Evertoniin hän siirtyi Swanseasta, jossa hän toimi myös joukkueen kapteenina. Pelipaikaltaan Williams on keskuspuolustaja. Hänen pituutensa on 181 senttimetriä ja painonsa 91 kilogrammaa.


title: Ashley Williams

text: Williams siirtyi Swanseaan Stockport Countysta maaliskuussa 2008. Tätä ennen hän edusti vuosina 2001–2003 Hednesford Townia, jonne siirtyi West Bromwichin juniorijoukkueesta. Hän oli voittamassa liigacupia kaudella 2012–2013. Kaikkiaan hän oli pelannut 14.7.2016 mennessä 319 sarjaottelua, joissa hän oli tehnyt 14 maalia.


title: Ashley Williams

text: Walesin jalkapallomaajoukkuessa Williams pelasi ensimmäisen kerran Sloveniaa vastaan elokuussa 2005. Ensimmäisen arvokilpailujen karsintaottelunsa hän pelasi Azerbaidžania vastaan syyskuussa 2008. Hän pelasi kaikki kuusi ottelua EM-kilpailuissa 2016, joissa Wales selviytyi välieriin. Hän teki maalin puolivälieräottelussa Belgiaa vastaan. Kaikkiaan hän on pelannut 79 maaottelua ja tehnyt niissä kaksi maalia.


title: Hyde

text: Hyde voi tarkoittaa seuraavia:


title: Bentsokaiini

text: Bentsokaiini eli etyyli-4-aminobentsoaatti tai etyyli-p-aminobentsoaatti (CHNO) on p-aminobentsoehapon ja etanolin muodostama esteri. Yhdistettä käytetään lääketieteessä paikallispuudutusaineena.


title: Bentsokaiini

text: Huoneenlämpötilassa bentsokaiini on valkoista kiinteää ainetta. Yhdiste liukenee vain vähän veteen ja paremmin kuumaan kuin kylmään veteen. Se liukenee orgaanisiin liuottimiin kuten etanoliin, kloroformiin ja dietyylieetteriin. Myös happojen laimeat liuokset liuottavat bentsokaiinia.


title: Bentsokaiini

text: Bentsokaiini vaikuttaa sitoutumalla elimistön natriumkanaviin ja estää täten hermosolujen depolarisaation. Tämä estää hermoimpulssien kulun ja siten kipuaistimuksen. Bentsokaiini stabiloi myös solukalvoja.


title: Bentsokaiini

text: Bentsokaiinin puuduttavat ominaisuudet havaitsi Eduard Ritzer vuonna 1890. Yhdistettä käytetään puudutteena muun muassa hammaslääketieteessä, ihon puuduttamiseen ja kurkkukivun lievittämiseen tarkoitetuissa imeskelytableteissa.


title: Bentsokaiini

text: Bentsokaiinin sivuvaikutuksia voivat topikaalisessa käytössä olla allergiset reaktiot ja methemoglobinemia eli methemoglobiinin määrän lisääntyminen veressä.


title: Bentsokaiini

text: Bentsokaiinia voidaan valmistaa esteröimällä p-aminobentsoehappoa etanolin kanssa happaman katalyytin kuten rikkihapon läsnä ollessa. Toinen tapa valmistaa yhdistettä on etyyli-p-nitrobentsoaatin pelkistys raudan avulla.


title: Afrikantasku

text: Afrikantasku eli afrikankivitasku ("Saxicola torquatus") on Saharan eteläpuolisessa Afrikassa esiintyvä lintu.


title: Afrikantasku

text: Afrikantaskun taksonomiaa on tutkittu paljon ja eri tutkimuksissa on saatu hiukan erilaisia johtopäätöksiä. BirdLife International suosittelee 2014 että "Saxicola torquatus" pidetään yhtenä lajina.


title: Afrikantasku

text: Suomessa BirdLife Suomen rariteettikomitea päätti vuonna 2011, että mustapäätaskun alalajit jaetaan lännessä eläväksi mustapäätaskuksi ja idässä eläväksi idänpensastaskuksi (nykyisin sepeltasku). Tieteellinen nimi "Saxicola torquatus" säilyy Saharan eteläpuolisessa Afrikassa esiintyvän mustapäätaskulajin nimenä, mutta päätöksessä ei mainita sille suomenkielistä nimeä.


title: Afrikantasku

text: Afrikantaskun alalajeja ovat


title: Afrikantasku

text:
Aiemmin myös mustapäätasku ja sepeltasku luokiteltiin samaan lajiin.
Niiden alalajit:


title: Afrikantasku

text: Esiintyy Saharan eteläpuolisessa Afrikassa.


title: Viherlehtisammakko

text:
Viherlehtisammakko ("Hyla cinerea") on "Hyla"-sukuun kuuluva lehtisammakkolaji. Joskus sitä kutsutaan sadesammakoksi. Se liikkuu enimmäkseen
öisin.


title: Viherlehtisammakko

text: Eläimen pituus on 3–6 cm. Viherlehtisammakko pystyy vaihtamaan väriään. Yleensä se on kirkkaan vihreä, mutta pariteluaikana siitä tulee keltainen ja kylmässä vedessä se muuttuu harmaaksi. Sen vatsapuoli on vaaleampi kuin selkäpuoli. Sillä on kyljessään vaalea juova. Silmien väri on kullankeltainen.


title: Viherlehtisammakko

text: Viherlehtisammakkoa tavataan Yhdysvaltojen kaakkoisosassa. Sitä esiintyy metsissä.


title: Viherlehtisammakko

text: Muninta tapahtuu keväällä veteen.


title: Viherlehtisammakko

text: Laji pyydystää hyönteisiä.


title: Magdalena Kopp

text: Cecilina Magdalena Kopp (s. 1948 Neu-Ulm, Saksa) on saksalainen valokuvaaja. Hän kuului koodinimellä "Vera" Frankfurtissa Vallankumoussolut (RZ) -nimiseen aseelliseen ryhmään, joka perustettiin 1970-luvulla. Hän oli poliittisen aktivistin ja terroristin Ilich Ramírez Sánchezin (”Shakaali”) vaimo ja yhteistyökumppani.


title: Magdalena Kopp

text: Magdalena Kopp vietti lapsuutensa Neu-Ulmissa, ja koulun jälkeen hän opiskeli valokuvaajaksi. Hän muutti 1967 Frankfurtiin, jossa hän tutustui 1970-luvun alun vasemmistolaisiin opiskelijapiireihin ja asui yhteisasuntolassa. Hän työskenteli vallankumouksellisen Johannes Weinrichin Verlag Roter Stern -nimisessä jyrkän vasemmistolaisessa kustantamossa ja oli Vallankumoussolu-nimisen ryhmittymän perustajia. Ryhmän jäseniä olivat hänen poikaystävänsä Johannes Weinrichin lisäksi Hans-Joachim Klein, Wilfried Böse ja Brigitte Kuhlmann. He osallistuivat 1975 , jossa muutamia ministereitä otettiin vangiksi, ja 1976 Ugandassa Entebbessä tehtyyn Air Francen koneen kaappausyritykseen.


title: Magdalena Kopp

text: Weinrichin kautta hän tutustui etsintäkuulutettuun terroristiin Ilich Ramírez Sáncheziin eli Carlosin. Hän muutti myöhemmin Ranskaan ja liittyi Carlosin johtamaan ryhmään "Boudia". Hänestä tuli Carlosin rakastajatar ja myöhemmin vaimo. Pian hän oli mukana tämän sisäpiirissä.


title: Magdalena Kopp

text: Ranskan poliisi pidätti hänet 16. helmikuuta 1982 Pariisissa. Toinen pidätetty oli Sveitsin kansalainen Bruno Bréguet, joka oli kärsinyt Israelissa vankeustuomon räjähteiden hallussapidosta. Pysäköintipaikan valvoja havaitsi heidän valkoisen Peugeotinsa pysäköitynä väärään paikkaan ja pyysi heidän henkilöpapereitaan, jolloin Breguet yritti ampua hänet, mutta ase ei toiminut. Molemmat lähtivät pakoon, mutta heidät saatiin kiinni vähän matkan päästä. Autosta löytyi viisi kiloa Penthrit-nimistä räjähdettä (pentaerytritolitetranitraatti) sekä väärennettyjä passeja ja muita asiakirjoja, kuten erilaisten paikkojen pohjapiirroksia. Kuulusteluissa varmistui, että heidän oli ollut tarkoitus räjäyttää arabialaisen poliittisen maanpakolaislehden Al Watan Al Arabin toimitus, koska se oli ärsyttänyt Syyrian presidenttiä Hafez al-Assadia, joka oli myöntänyt Damaskoksessa turvapaikan Koppille, Carlosille ja muutamille muille terroristeille.


title: Magdalena Kopp

text: Kopp tuomittiin 24. toukokuuta 1982 neljän vuoden vankeuteen. Boudia Command teki muutamia terroristihyökkäyksiä painostaaksseen Ranskaa vapauttamaan Koppin ja Breguetin. Kopp vapautui 4. toukokuuta 1985 seitsemän kuukautta etuajassa hyvän käytöksen vuoksi, ja sitten hänet kuljetettiin Saksaan, jossa Saksan poliisi pidätti hänet uudestaan ja kuulusteli. Hän pääsi vapaaksi, ja vajaan kuulauden kuluttua hän muutti Damaskokseen, jossa tapasi jälleen Ilich Ramirezin (Carlos). He avioituivat 1985.


title: Magdalena Kopp

text: Koppilla on kaksi tytärtä, Anna aiemmasta suhteesta ja toinen tytär Rosa Carlosin kanssa. Nuorempi tytär Elba Rosa Ramirez Kopp syntyi 17. elokuuta 1986. Kopp ja Carlos viettivät hiljaista elämää vuoteen 1990, jolloin Yhdysvaltojen liittolaisena Persianladen sodassa ollut Syyria pyysi heitä poistumaan maasta. He lähtivät Libyaan, mutta eivät saaneet oleskelulupaa vaan joutuivat palaamaan Syyriaan, jonne jäivät lyhyeksi aikaa. Sen jälkeen Kopp ja Carlos päättivät lähteä eri teille. Kopp siirtyi Venezuelaan Carlosin äidin hoiviin, ja Carlos matkusti diplomaattipassilla Sudaniin. Kopp asui Venezuelassa Valenciassa muutamia kuukausia, kunnes paikallinen lehdistö sai tietää hänestä ja paljasti hänen menneisyytensä Carlosin kanssa. Kopp halusi palata Saksaan, ja kun häntä ei siellä odottanut syytteitä, hän palasi kotiseudulleen, jossa hän asui tyttärensä kanssa. Sittemmin hän ei ole osallistunut poliittiseen toimintaan.


title: Magdalena Kopp

text: Kopp julkaisi vuonna 2007 muistelmansa "Die Terrorjahre. Mein Leben an der Seite von Carlos" elämästään Carlosin kanssa.


title: Magdalena Kopp

text: Nora von Waldstätten on esittänyt Koppia vuonna 2010 ranskalais-saksalaisessa television minisarjassa "Carlos".


title: Magdalena Kopp

text: Nadav Schirmanin dokumentti "The Dark Room" (2012) on esitetty Yle Tv1:ssä tammikuussa 2014 (nähtävissä Areenassa 26. tammikuuta asti). Dokumentin teossa on ollut mukana suomalaisia, muun muassa kuvaaja Tuomo Hutri ja säveltäjä Lasse Enersen.


title: Mauno Vanhala

text: Mauno Vanhala (s. 25. kesäkuuta 1949 Saarijärvi) on jyväskyläläinen yleislääketieteen professori Itä-Suomen yliopistossa ja perusterveydenhuollon yksikön ylilääkäri Keski-Suomen keskussairaalassa vuodesta 2007 lähtien. Aiemmin Vanhala on työskennellyt terveyskeskuslääkärinä muun muassa Ruokolahdella, Äänekoskella ja Pieksämäellä sekä johtavana lääkärinä Imatralla ja Laukaassa.


title: Mauno Vanhala

text: Vanhala väitteli tohtoriksi vuonna 1996 Kuopion yliopistosta. Hänen väitöskirjansa käsitteli metabolisen oireyhtymän (MBO) tunnistamista ja vallitsevuutta suomalaisessa keski-ikäisessä väestössä. Tutkijanuransa aikana hän on julkaissut kotimaisten julkaisujen ohella 92 kansainvälistä lääketieteellistä artikkelia ja ollut kirjoittajana muun muassa Lääkärin käsikirja -teoksessa. Hän on ohjannut kahdeksan väitöskirjaa yleislääketieteen, psykiatrian ja sisätautien alalle. Viimeaikainen tutkimusaktiviteetti on kohdentunut MBO:n ja masennuksen väliseen yhteyteen sekä masennuksen aineenvaihdunnallisiin piirteisiin. MBO on hänen kehittämänsä lyhenne metaboliselle oireyhtymälle ja se on yleisesti hyväksytty.


title: Mauno Vanhala

text: Vanhala tunnetaan perusterveydenhuollon puolustajana ja sosiaalisten yritysten sekä osuuskuntatoiminnan puolestapuhujana. Hän on osallistunut aktiivisesti keskusteluun sosiaali- ja terveydenhuollon rakennemuutoksesta (ns. sote-uudistus) julkaisemalla useita aihetta koskevia mielipidekirjoituksia muun muassa Keskisuomalaisessa ja Helsingin Sanomissa.


title: Mauno Vanhala

text: Vanhala valittiin perussuomalaisten ehdokkaana Jyväskylän kaupunginvaltuustoon vuoden 2012 kunnallisvaaleissa (ääniä 1 200). Hän on Jyväskylän perusturvalautakunnan puheenjohtaja. Vanhala oli ehdolla myös vuoden 2014 europarlamenttivaaleissa. Kevään 2015 eduskuntavaaleissa hän jäi varasijalle Keski-Suomen vaalipiirissä. Hänet valittiin Jyväskylän kaupunginvaltuustoon myös vuoden 2017 kuntavaaleissa (881 ääntä). Elokuussa 2017 Vanhala siirtyi perussuomalaisista keskustan valtuustoryhmään.


title: Jiaqing

text: Keisari Jiaqing, myös Kiaking tai Jen-tsung' (, 13. marraskuuta 1768 – 2. syyskuuta 1820), alkuperäiseltä nimeltään Yongyan (), oli mantšulaisen Qing-dynastian seitsemäs keisari ja viides tähän sukuun kuulunut Kiinan hallitsija vuosina 1796–1820.


title: Jiaqing

text: Jiaqing oli keisari Qianlongin poika. Valtakaudellaan hän asetti syytteeseen Heshenin (和珅), Qianlongin korruptoituneen suosikin, yritti palauttaa valtakunnan entiseen voimaansa ja pitää kurissa oopiumin salakuljetuksen Kiinaan.


title: Jiaqing

text: Yongyan syntyi Vanhassa kesäpalatsissa Pekingistä luoteeseen, 8 kilometriä kaupungin muurien ulkopuolella. Hänen nimensä kirjoitettiin kiinaksi alun perin 永琰, mutta sen kirjoitusasu muutettiin muotoon 顒琰, kun hänestä tuli keisari; nimen ensimmäinen merkki 永 vaihdettiin merkiksi 顒, jotka molemmat lausutaan "Yong", mutta joista ensimmäinen on yleisemmässä käytössä. Tämän tavan oli ottanut käyttöön hänen isänsä Qianlong, jonka mielestä oli vanhan nimitabun vuoksi sopimatonta, että keisarin yksityisessä nimessä oli näin tavallinen merkki.


title: Jiaqing

text: Yongyan oli keisari Qianlongin viidestoista poika. Hänen äitinsä oli Qianlongin Han-kiinalainen jalkavaimo Ling 令贵妃/令貴妃), josta tuli keisarin suosikki. Hän sai kuolemansa jälkeen arvonimen Keisarinna Xiaoyichun (孝仪纯皇后/孝儀純皇后), kun hänen pojastaan tuli keisari. Hän oli Qingtai (魏清泰) -nimisen virkamiehen poika, jonka Han-kiinalainen suku oli kauan sitten päässyt kuulumaan pääasiassa mantšuista muodostuneeseen yläluokkaan. Vuonna 1818 keisari Jiaqing julisti äitinsä suvun virallisesti mantšuiksi ja muutti heidän kiinalaisen sukunimensä Wei mantšulaiseksi klaanin nimeksi Weigiya.


title: Jiaqing

text: Sen jälkeen kun kaksi Qianlongin itselleen alun perin valitsemaa seuraaja oli varhain kuollut sairauteen, joulukuussa 1773 hän valitsi salaisesti seuraajakseen Yongyanin. Vuonna 1789 hänet nimitettiin ensimmäisen arvoluokan prinssiksi nimellä Jia (嘉亲王/嘉親王).


title: Jiaqing

text: Valtakautensa lopulla keisari Qianlong toimi läheisessä yhteistyössä mantšulaisen Heshen-nimisen ministerin kanssa. Prinssi Jia vihasi Hesheniä, koska tämä oli hyvin korruptoitunut ja käytti valta-asemaansa väärin, ja hän vannoi rankaisevansa ministeriä heti tultuaan keisariksi.


title: Jiaqing

text: Lokakuussa 1795, hallitsijakautensa 60. vuotena keisari Qianlong ilmoitti aikovansa luopua kruunusta prinssi Jian hyväksi, sillä hän ei pitänyt sopivana hallita kauemmin kuin isoisänsä, keisari Kangxi oli hallinnut. Helmikuussa 1796 prinssi Jia nousi valtaistuimelle ja otti hallitsija- ja aikakausinimen "Jiaqing" (, "mantšuksi" , "saicungga fengšen"). Muutaman seuraavan vuoden Jiaqing kuitenkin hallitsi keisarina vain nimellisesti. Päätökset teki hänen isänsä Qianlong, jolla oli nyt arvonimi Taishang Huang ("täysinpalvellut keisari").


title: Jiaqing

text: Sen jälkeen kun hänen isänsä helmikuussa 1799 kuoli, keisari Jiaqing otti hallituksen johdon omiin käsiinsä ja asetti Heshenin syytteeseen. Häntä syytettiin korruptiosta ja vallan väärinkäytöstä. Hän menetti kaikki arvonimensä ja kaiken omaisuutensa ja hänen käskettiin tehdä itsemurha. Heshenin miniä, prinsessa He Xiao, uuden keisarin sisar, välttyi rangaistukselta ja sai omakseen osan Heshenin varoista.


title: Jiaqing

text: Jiaqingin hallitsijakaudella valtakunta alkoi rappeutua ja kohtasivat sisäiset levottomuudet, ennen kaikkea laaja-alaiset Valkoisen lootuksen (1796–1804) ja Miao-kapinat (1795–1806). Jiaqing yritti kykyjensä mukaan rauhoittaa valtakunnan ja kukistaa kapinat. Hänen tavoitteenaan oli palauttaa Kiinalle sellainen hyvinvointi ja mahtiasema kuin sillä oli ollut 1700-luvulla. Muutamat Kiinan aikaisemmin valloittamat alusmaat kuitenkin irrottuivat sen yhteydedestä. Valtion kassakin tyhjeni, ja muutoinkin maan taloudellinen asema heikkeni, osittain siitä syystä, että hopea virtasi maasta ulos, kun kiinalaiset ostivat sillä yhä enemmän Brittiläisestä Intiasta salakuljetettua oopiumia.


title: Jiaqing

text: Keisarillisen Qing-suvun jäsenet yrittivät kahdesti murhata keisari Jiaqingin, vuosina 1803 ja 1813. Murhayrityksiin syyllistyneet prinssit teloitettiin, ja satoja muita keisarisuvun jäseniä karkotettiin maasta.


title: Jiaqing

text: Qingin suuressa lakikoelmassa oli säännös, jonka otsikkona oli "Noitia ja velhoja koskevia kieltoja" (禁止師巫邪術). Vuonna 1811 siihen lisättiin lause, jossa mainittiin kristinusko. Sitä muutettiin vuosina 1815, jolloin myös katoliset lähetyssaarnaajat karkotettiin, ja 1817. Daoguangin aikana vuonna 1839 se sai lopullisen muotonsa, jossa se oli voimassa, kunnes se Tongzhin aikana vuonna 1870 kumottiin.


title: Jiaqing

text: Säädöksen mukaan eurooppalaiset, jotka yrittivät levittää katolisuutta kiinalaisten ja mantšujen keskuuteen, oli tuomittava kuolemaan. Uskostaan kiinni pitäneet kristityt lähetettiin Xinjiangin islamilaisiin kaupunkeihin, jossa he joutuivat paikallisten muslimijohtajien ja beiden orjiksi.Keisarillisten säännösten mukaan samanaikaisesti saattoi olla vain yksi keisarinna. tämä ei kuitenkaan estänyt muiden korottamista tähän asemaan aikaisemman keisarinnan kuoltua. Jiaqingin aikana ehti olla kaksi keisarinnaa:Keisarillisten säännösten mukaan samanaikaisesti sai olla vain kaksi keisarillista jalosukuista puolisoa.


title: Jiaqing

text: Keisarillisten säännösten mukaan puolisoja sai samanaikaisesti olla enintään neljä. Ellei lueta mukaan niitä, jotka myöhemmin saivat korkeammat arvot, heitä oli Jiaqingin hallitsijakaudella vain kaksi:


title: Jiaqing

text:
Keisarillisten säännösten mukaan keisarillisia jalkavaimoja sai samanaikaisesti olla enintään kuusi.
Keisari Jiaqing kuoli 2. syyskuuta 1820 Rehen (Jeholin) palatsissa 230 kilometriä Pekingistä koilliseen, missä keisarihovilla oli kesäasunto. Qing-dynastian virallinen historiateos ei kerro kuolinsyytä. Eräiden tietojen mukaan häneen olisi osunut salama, mutta toisen teorian mukaan hän kuoli halvaukseen, sillä hän oli varsin lihava. Häntä seurasi hallitsijana hänen toinen poikansa, keisari Daoguang.


title: Jiaqing

text: Jiaqing haudattiin läntisiin Qing-hautoihin, 120 kilometriä Pekingistä lounaaseen, Changlingin mausoleumikompleksiin.


title: Vetehis-luokan sukellusvene

text: Vetehis-luokka oli Suomen merivoimien käyttämä sukellusveneluokka toisen maailmansodan aikana. Luokkaan kuuluivat nimialus "Vetehisen" lisäksi "Vesihiisi" sekä "Iku-Turso". Alukset on nimetty suomalaisen kansantaruston olentojen mukaan.


title: Vetehis-luokan sukellusvene

text: Suomen sukellusveneaseen muodostamisen mahdollisti vuoden 1927 laivastolaki. Kolmen aluksen luokan suunnittelutyö annettiin hollantilaiselle insinööritoimistolle. Luokasta piti alun perin tulla Saksan laivaston 500 tonnin sukellusveneen prototyyppi, mutta saksalaiset valitsivat itselleen 750 tonnin Espanjassa valmistetun alustyypin. Alusten rakentaminen aloitettiin vuonna 1927 Crichton-Vulcan Oy:n telakalla Turussa. "Vesihiisi" ja "Vetehinen" valmistuivat vuonna 1930, "Iku-Turso" vuonna 1931.


title: Vetehis-luokan sukellusvene

text: Luokan alusten uppouma oli 493 tonnia pinta-ajossa ja 716 tonnia sukelluksissa. 63,5 metriä pitkien ja 6,2 metriä leveiden alusten syväys oli 3,6 metriä. Aluksilla oli 30 hengen miehistö. Niiden pääaseistuksena oli neljä 53 cm torpedoputkea, joista kaksi keulassa ja kaksi perässä, ja niihin kuusi torpedoa. Muina aseina oli 76 millimetrin kansitykki, 20 millimetrin ilmatorjuntatykki ja konekivääri. Lisäksi alus kykeni kuljettamaan 20 miinaa.


title: Vetehis-luokan sukellusvene

text: Alusten voimanlähde oli diesel-sähköinen. Dieselmoottorin tuottaessa 1060 hevosvoimaa ja sähkömoottorin 600 hevosvoimaa. Koneisto mahdollisti pinta-ajossa 12,5 solmun ja sukelluksissa 8,5 solmun nopeuden. Polttoaine mahdollisti 150 tunnin pinta-ajon ja akusto 20 tunnin sukellusajan. Toiminta-ajan ollessa maksimissaan kaksi viikkoa. Alus kykeni sukeltamaan minuutissa 75 metriin.


title: Vetehis-luokan sukellusvene

text: Vuoteen 1935 asti kaikki isot sukellusveneet olivat harjoituskäytössä. Kun "Vesikko" liittyi laivueeseen, aloitettiin alusten vuorottelu siten, että 1-2 venettä oli vuosittain poissa harjoituksista.


title: Vetehis-luokan sukellusvene

text: Sukellusveneiden emälaivoina toimivat aluksi tykkivene "Klas Horn" ja miinalaiva "Louhi". Vuonna 1938 sukellusveneiden emälaivaksi suunniteltu jäänmurtaja "Sisu" valmistui ja korvasi edelliset emälaivat.


title: Vetehis-luokan sukellusvene

text: Talvisodan aikana Vetehis-luokan alukset tekivät useita partiomatkoja Itämerelle, jopa Gotlannin eteläkärjen tasalle, mutta toiminta ei ollut menestyksellistä. "Vesihiisi" ja "Vetehinen" laskivat molemmat Viron rannikolle miinoitteen, joihin upposi ainakin yksi saksalaisen alus.


title: Vetehis-luokan sukellusvene

text: Jatkosodassa sukellusveneet aloittivat miinanlaskijoina. Ne laskivat kesäkuussa 1941 Viron rannikolle yhteensä kahdeksan miinavaarannosta. Miinoitteet vahingoittivat tai tuhosivat ainakin viisi alusta: yhden hävittäjän, yhden sukellusveneen ja kolme kuljetusalusta. Yhteensä sukellusveneet laskivat jatkosodan aikana 242 miinaa. Ne kaikki osallistuivat myös meritaisteluihin neuvostoliittolaisten sukellusveneiden kanssa ja upottivat kolme vihollissukellusvenettä joko torpedoin tai puskemalla.


title: Villasormustinkukka

text: Villasormustinkukka ("Digitalis lanata") on sormustinkukkien sukuun kuuluva laji.


title: Villasormustinkukka

text: Villasormustinkukka on 40–120 cm korkea. Lehdet melkein karvattomat, suikeat ja hieman hammaslaitaiset. Kukinto on karvainen ja symmetrinen ja kukat 2-3 cm pitkiä sormustimen mallisia karvaisia, kellertävän ruskeita joissa ruskeat suonet. Kukinta aika elokuu-syyskuu. Sisältää tappavan myrkyllisiä aineita, kuten digitoksiinia (CHO) ja digitaliinia (CHO). Villasormustinkukasta saadaan myös lanatosidi A (CHO) ja lanatosidi C (CHO) nimisiä sydänglykosideja. Kasvia käsiteltäessä on syytä käyttää puutarhakäsineitä.


title: Villasormustinkukka

text: Euroopassa villasormustinkukka esiintyy Espanjassa ja Mustanmeren rannalla, muualla Meksikossa, Andeilla ja Aasiassa.


title: Villasormustinkukka

text: Vaikeiden sydänsairauksien hoitoon.


title: Sammon Suojelijat

text: Sammon Suojelijat on tuleva Markku Pölösen ohjaama suomalainen seikkailuelokuva. Elokuva sijoittuu nykyhetkeen ja aikaan ennen kristinuskon tuloa Suomeen. Nämä aikajaksot ovat elokuvassa osin päällekkäin ja vaikuttavat toisiinsa. Elokuvasäätiö on antanut käsikirjoitukseen 4 000 euron apurahan.


title: Viheltäjäsammakot

text:
Viheltäjäsammakot (Leptodactylidae) on sammakoiden lahkoon kuuluva heimo. Siihen kuuluu neljä alaheimoa: Ceratophryinae, Hylodinae,
Leptodactylinae ja "Telmatobiinae".


title: Viheltäjäsammakot

text: Täysikasvuisen yksilön pituus on 1-25 cm. Viheltäjäsammakot on varsin monimuotoinen heimo.


title: Viheltäjäsammakot

text: Heimon lajeja tavataan enimmäkseen trooppisessa Amerikassa. Viheltäjäsammakoita esiintyy sekä vedessä, maalla että puissa.


title: Kätilö (elokuva)

text: Kätilö on vuonna 2015 ensi-iltansa saanut draamaelokuva, jonka on ohjannut Antti J. Jokinen. Se perustuu Katja Ketun samannimiseen romaaniin vuodelta 2011 ja kertoo suomalaisnaisen ja suomalais-saksalaisen SS-upseerin välille kehittyvästä rakkaudesta keskellä Lapin sotaa. Elokuvan pääosissa ovat Krista Kosonen, Lauri Tilkanen, Pirkka-Pekka Petelius ja Tommi Korpela.


title: Kätilö (elokuva)

text: Krista Kosonen palkittiin roolistaan parhaan naispääosan Jussilla ja Pirkka-Pekka Petelius parhaan miessivuosan Jussilla.


title: Kätilö (elokuva)

text: Elokuvan kuvaukset alkoivat 13. toukokuuta 2014 Liettuassa, missä elokuvaa kuvattiin kuusi viikkoa. Elokuvaa kuvattiin myös Lapissa ja Pohjois-Norjassa. Liettuaan rakennettiin elokuvaa varten kuvauspaikaksi vankileiri.


title: Kätilö (elokuva)

text: Krista Kosonen leikkasi pitkät hiuksensa Helenan roolia varten ja opetteli vahvan murteen. Elina Knihtilä laihdutti elokuvaa varten kymmenen kiloa ja leikkasi pitkät hiuksensa näyttääkseen sotavangilta. Elokuvassa natsiupseeria näyttelevä Tommi Korpela laihdutti rooliaan varten 20 kiloa.


title: Kätilö (elokuva)

text: Etelä-Suomen Sanomien Jarmo Valkolan mielestä Jokinen tarjoaa persoonallisen ja tarkasti jäsennellyn vision Lapin sodasta: ”Se on paitsi Kososen tulkitseman naisen visio myös historiallisesti orientoitunut elokuva, jossa saksalaisten läsnäolo jättää moninaiset jälkensä suomalaiseen todellisuuteen.” Helsingin Sanomien Nyt-liitteessä Pertti Avola pitää "Kätilöä" ”monin tavoin epäonnistuneena” elokuvana, joka sortuu hollywoodmaiseen pintakiiltoon ja juonen sekavuuteen. Elokuvaa kannattelevat hänen mukaansa Krista Kososen sekä Tommi Korpelan, Pirkka-Pekka Peteliuksen ja Leea Klemolan roolityöt. Länsi-Savon Tuukka Vartiaisen mielestä "Kätilö" on tukehtua emotionaaliseen pauhuun, musiikkiin ja komeisiin kuviin, mutta Helenan ja Johanneksen suhde jää tunnetasolla etäiseksi.


title: Kätilö (elokuva)

text: Krista Kosonen sai parhaan naispääosan palkinnon Shanghain kansainvälisillä elokuvafestivaaleilla. Kosonen palkittiin roolistaan myös parhaan naispääosan Jussilla. Pirkka-Pekka Petelius palkittiin roolistaan parhaan miessivuosan Jussilla.


title: Kätilö (elokuva)

text: International Historical Film Festivalilla Belgian Waterloossa elokuva palkittiin lokakuussa 2015 parhaan elokuvan palkinnolla ja Krista Kosonen parhaan naisnäyttelijän palkinnolla.


title: Yhden hengen orgiat

text: Yhden hengen orgiat: Esseitä luetusta elämästä on Tommi Melenderin vuonna 2013 ilmestynyt esseekokoelma kaunokirjallisuudesta.


title: Muuruejärvi

text: Muuruejärvi on järvi Viitasaarella ja Viitasaaren reitillä. Sen pinta-ala on 25,3 neliökilometriä. Järvi saa vetensä Huopanankoskea myöten Vuosjärvestä, ja laskee ne edelleen Keihärinkosken kautta Ylä-Keiteleeseen. Järven eliöstöön kuuluvat ahven, harjus, muikku ja jokirapu.


title: Victor Carbone

text: Victor Carbone (s. 13. syyskuuta 1992 São Paulo, Brasilia) on brasilialainen moottoriurheilija.


title: Victor Carbone

text: Hän kilpaili karting-sarjoissa vuodet 2002-2007. Vuonna 2008 Carbone siirtyi Skip Barber Western Regional Series -sarjaan, jossa hän sijoittui sarjan kahdeksanneksi. Vuonna 2009 Carbone kilpaili Formula 2000 -sarjassa sijoittuen sarjan kymmennenksi. Vuonna 2010 hän voitti sarjan mestaruuden. Vuonna 2011 Carbone siirtyi Indy Lights -sarjaan, jossa hän voitti yhden kilpailun ja sijoittui sarjan kuudenneksi. Vuonna 2012 hän sijoittui jälleen kuudenneksi. Vuonna 2013 Carbone ajoi Kanadan Porsche GT3 Cup Challenge -sarjassa sijoittuen sarjan kymmenneksi. Samana vuonna hän ajoi yhden kilpailun Indy Lights -sarjassa. Vuonna 2014 Carbone siirtyi GP3-sarjaan Trident -tallin kuljettajaksi, jossa ajoi vain kahdeksan kilpailua saavuttamatta pisteitä.


title: Ken Anderson

text: Ken Anderson voi tarkoittaa ainakin seuraavia:


title: Castelfranco Piandiscò

text: Castelfranco Piandiscò on kunta Italiassa Toscanan alueella olevassa Arezzon maakunnassa. Kunta perustettiin vuonna 2014, kun kaksi kuntaa, Castelfranco di Sopra (3 048 asukasta) ja Pian di Scò (6 465), yhdistyivät muodostaen Castelfranco Piandiscòn kunnan.


title: Pratovecchio Stia

text: Pratovecchio Stia on kunta Italiassa Toscanan alueella olevassa Arezzon maakunnassa. Kunta perustettiin vuonna 2014, kun kaksi kuntaa, Pratovecchio (3 080 asukasta) ja Stia (2 882), yhdistyivät muodostaen Pratovecchio Stian kunnan.


title: Kalki Koechlin

text: Kalki Koechlin (s. 10. tammikuuta 1984) on intialainen näyttelijä, jolla on ranskalaiset sukujuuret. Hän teki ensiesiintymisensä hindinkielisessä elokuvateollisuudessa Anurag Kashyapin ylistetyssä elokuvassa "Dev.D" (2009) ja voitti parhaan naissivuosan Filmfare Awards -palkinnon.


title: Kalki Koechlin

text: Koechlin meni naimisiin elokuvantekijä Anurag Kashyapin kanssa 30. huhtikuuta 2011.


title: Muurutvirta

text: Muurutvirta eli Muuruekoski on perattu virta Kuopion Juankoskella Akonveden ja Muuruveden välissä. Se sijaitsee Vuoksen päävesistössä.


title: Muurutvirta

text: Virta sijaitsee hiukan itään Muuruveden kirkolta. Kuten muutkin Kuopion-Karjalankosken väylän matalat virrat ja pikkusalmet, Muurutvirtakin on ruopattu ja siitä tehtiin laivakulkukelpoinen vuosina 1896-1900. Väylän syvyys oli silloin Muurutvirrassa matalan veden aikaan 2,08 metriä ja pohjan leveys 12 metriä.


title: Kauluriseppä

text: Kauluriseppä ("Semnornis ramphastinus") on Amazonin sademetsässä esiintyvä lintu.


title: Kauluriseppä

text: Esiintyy kosteissa metsissä länteen Andien rinteiltä Luoteis-Ecuadorissa ja Lounais-Kolumbiassa. Vaikka se on edelleen melko yleinen paikallisesti, kanta on heikentynyt, koska sitä on pyydystetty häkkilinnuksi.


title: Kauluriseppä

text: Aiemmin se on luokiteltu muiden seppien heimoon Capitonidae. Kuitenkin DNA-tutkimukset ovat vahvistaneet, että tämä on huono luokittelu, sillä Uuden maailman sepät ovat läheistä sukua tukaaneille mutta Vanhan maailman sepät eivät ole. Tämän seurauksena aprikoosisepät luokitellaan erilliseen aprikoosiseppien heimoon Semnornithidae.


title: Muutoksentekijä-palkinto

text: Muutoksentekijä-palkinto oli Väinö Tannerin säätiön vuodesta 1992 myöntämä tunnustuspalkinto. Sen arvo oli 300 000 markkaa, ja se myönnettiin kulttuuria uutta luovalla tavalla edistäneelle tai erityisen lahjakkaalle nuorelle henkilölle. Vuodesta 2000 Säätiö ei ole enää myöntänyt muita kuin tunnustuspalkintoa nimeltä Tanner-palkinto.


title: Colin Campbell (sotilas)

text: Colin Campbell, paroni Clyde (20. lokakuuta 1792 Glasgow – 14. elokuuta 1863 Chatham, Kent) oli brittiläinen sotapäällikkö.


title: Colin Campbell (sotilas)

text: Hänen isänsä oli Macliver-niminen skottilainen puuseppä. Hän pääsi vuonna 1807 ylipäällikön, Yorkin ja Albanyn herttua Fredrikin avulla armeijaan, ja hänen sukunimekseen kirjattiin hänen äitinsä tyttönimi Campbell. Hänestä tuli jo 15-vuotiaana vänrikki, mutta alhaisen taustansa vuoksi hän yleni aluksi melko hitaasti. Campbell osallistui vuoden 1812 sotaan Yhdysvaltoja vastaan, Espanjan sotaretkeen, Guyanassa vuonna 1823 puhjenneen Demerara-kapinan kukistamiseen sekä ensimmäiseen oopiumisotaan Kiinassa vuonna 1842. Vuoteen 1843 mennessä hän yleni everstiksi. Vuosina 1846–1853 Campbell palveli Intiassa ja palkintona kunnotautumisestaan toisessa sikhisodassa (1848–1849) hänet lyötiin 1849 ritariksi. Hän jätti palveluksen vuonna 1853, mutta hänet kutsuttiin takaisin jo seuraavana vuonna Krimin sodan puhjettua ja nimitettiin kenraalimajuriksi ylennettynä ylämaalaisen prikaatin komentajaksi. Hän ja hänen prikaatinsa olivat keskeisessä roolissa varsinkin Alman, Balaklavan ja Inkermanin taisteluissa. Balaklavassa 25. lokakuuta 1854 Campbellin komentamat ylämaalaiset torjuivat venäläisen ratsuväen hyökkäyksen muodostamalla kuuluisan ”ohuen punaisen viivan”.


title: Colin Campbell (sotilas)

text: Campbell ylennettiin 1856 kenraaliluutnantiksi. Sepoykapinan puhjettua Intiassa hänet nimitettiin Intiaan sijoitettujen joukkojen ylipäälliköksi 12. heinäkuuta 1857 ja hän saapui Kalkuttaan kuukautta myöhemmin. Kapinan kukistamisessa hän eteni varsin varovaisesti ja sai tämän vuoksi osakseen arvostelua, mutta onnistui toisaalta pitämään omien joukkojensa miestappiot pieninä. Campbellin joukot vapauttivat Lucknow’n piirityksestä 16.–17. marraskuuta 1857, minkä jälkeen hän määräsi kaupungin evakuoitavaksi. Lopullisesti hän valtasi sen maaliskuussa 1858. Rauhoitettuaan lopulta Intian Campbell sai monia kunnianosoituksia. Hänet korotettiin 1858 pääriksi nimellä paroni Clyde ja 1862 hänet ylennettiin sotamarsalkaksi. Kuoltuaan seuraavana vuonna hänet haudattiin Westminster Abbeyyn.


title: Olof Sarnes

text: Olof Sarnes on suomalainen aktiiviuransa lopettanut koripalloilija ja koripallovalmentaja.


title: Olof Sarnes

text: Sarnes pelasi Suomen pääsarjaa Tampereen Pyrinnössä neljä kautta vuosina 1952–1955 ja kuului Tampereen Kiertäjien SM-sarjajoukkueeseen kaudella 1961.


title: Olof Sarnes

text: Sarnes toimi Pyrinnön päävalmentajana vuosina 1952–1955 lukuun ottamatta kautta 1953, jolloin hän toimi Henry Frameliuksen apuvalmentajana.


title: Kulttuuriteologia

text: Kulttuuriteologia on teologinen tieteenala, joka tutkii kulttuuria. Luonteeltaan kulttuuriteologia muistuttaa hyvin paljon kulttuurifilosofiaa, mutta on eksistentiaalisten kysymysten lisäksi kiinnostunut myös kulttuurin hengellisestä puolesta.


title: Kulttuuriteologia

text: Kulttuuriteologia yrittää muun muassa kehittää uskonnollista kieltä lähemmäksi arkipäiväistä kielenkäyttöä, jotta uskonto tulisi lähemmäs arkea ja siten helpommin ymmärrettäväksi. Teologialla on myös kriittinen tehtävä tarkastella kulttuuria ja sen toimintaa.


title: Kulttuuriteologia

text: Merkittäviä kulttuuriteologeja ovat yhdysvaltalaiset Paul Tillich ja H. Richard Niebuhr, jotka tutkivat teologian ja uskonnon roolia kulttuurissa.


title: Figline e Incisa Valdarno

text: Figline e Incisa Valdarno on kunta Italiassa Toscanan alueella olevassa Firenzen metropolikaupungissa. Kunta perustettiin vuonna 2014 kun kaksi kuntaa, Figline Valdarno (16 971 asukasta) ja Incisa in Val d'Arno (6 373), yhdistyivät muodostaen Figline e Incisa Valdarnon kunnan.


title: Scarperia e San Piero

text: Scarperia e San Piero on kunta Italiassa Toscanan alueella olevassa Firenzen metropolikaupungissa. Kunta perustettiin vuonna 2014 kun kaksi kuntaa, San Piero a Sieve (4 233 asukasta) ja Scarperia (7 795), yhdistyivät muodostaen Scarperia e San Pieron kunnan.


title: Henry Framelius

text: Henry Framelius on suomalainen aktiiviuransa lopettanut koripalloilija, koripallovalmentaja ja -tuomari.


title: Henry Framelius

text: HOK-Veikkojen kasvatti Framelius voitti seuran edustusjoukkueessa Suomen mestaruuden vuonna 1944. Vuonna 1953 hän sekä pelasi että toimi Tampereen Pyrinnön päävalmentajana. Vuonna 1951 Framelius sai ensimmäisenä suomalaisena viiden muun ohella kansainvälisen tuomarin oikeudet.


title: Fabbriche di Vergemoli

text: Fabbriche di Vergemoli on kunta Italiassa Toscanan alueella olevassa Luccan maakunnassa. Kunta perustettiin vuonna 2014, kun kaksi kuntaa, Fabbriche di Vallico (505 asukasta) ja Vergemoli (326), yhdistyivät muodostaen Fabbriche di Vergemolin kunnan.


title: Veikka Toivonen

text: Veikka Juhani Toivonen (s. 2. elokuuta 1946 Riihimäki) on suomalainen aktiiviuransa lopettanut koripalloilija ja koripallovalmentaja.


title: Veikka Toivonen

text: Pispalan Tarmon kasvatti Toivonen edusti Tarmoa miesten SM-sarjassa neljä kautta vuosina 1971–1975. Kaudella 1995–1996 Toivonen toimi Tampereen Pyrinnön päävalmentajana.


title: Sano se mulle

text: ”Sano se mulle” on Elias Kaskinen & Päivän Sankarit -yhtyeen kappale, joka julkaistiin yhtyeen ensimmäisenä singlenä 15. marraskuuta 2013. Kappale on ensimmäinen singlejulkaisu yhtyeen elokuussa 2015 julkaistulta esikoisalbumilta "Elämä lupaa mulle". Kappaleen on säveltänyt ja sanoittanut Elias Kaskinen.


title: Sano se mulle

text: Singlen kanssa yhtäaikaisesti julkaistiin kappaleen musiikkivideo. Videon on ohjannut Saku Perintö ja sillä esiintyvät yhtyeen laulaja Elias Kaskisen lisäksi näyttelijät Miila Virtanen ja Eppu Pastinen.


title: Arthur (Connaughtin herttua)

text: Arthur William Patrick Albert, Connaughtin ja Strathearnin herttua (1. toukokuuta 1850 Lontoo – 16. tammikuuta 1942 Bagshot Park, Surrey) oli Ison-Britannian kuningasperheen jäsen ja sotilas. Hän oli kuningatar Viktorian ja prinssipuoliso Albertin kolmas poika. Arthur toimi Kanadan kenraalikuvernöörinä 1911–1916.


title: Arthur (Connaughtin herttua)

text: Arthurin on sanottu olleen kuningatar Viktorian suosikkipoika. Hän meni Woolwichin kuninkaalliseen sotilasakatemiaan vuonna 1866, valmistui 1868 insinööriluutnantiksi ja palveli seuraavasta vuodesta alkaen tykistössä. Häntä varten luotiin vuonna 1874 Connaughtin ja Strathearnin herttuan arvo. Arthur ylennettiin 1880 everstiksi, 1893 kenraaliksi ja 1902 sotamarsalkaksi. Hän komensi ensimmäistä kaartinprikaatia Egyptissä käydyssä Tel el-Kebirin taistelussa vuonna 1882. Arthur oli 1886–1890 Bombayn sotilaskomentajana Intiassa, 1893–1898 Aldershotin sotilasleirin päällikkönä, 1900–1904 Irlannin joukkojen ylipäällikkönä ja vuodesta 1901 samanaikaisessti kolmannen armeijakunnan komentajana. Vuosina 1904–1907 hän oli armeijan ylitarkastaja ja 1907–1909 Välimerelle sijoitettujen brittiläisten joukkojen ylipäällikkönä Maltalla. Toimiessaan Kanadan kenraalikuvernöörinä 1911–1916 prinssi Arthur herätti ristiriitaisia tunteita pyrkiessään puuttumaan maan sisäisiin sotilasasioihin. Hän toimi sen jälkeen vielä erinäisissä tehtävissä ennen kuin vetäytyi julkisesta elämästä vuonna 1928.


title: Arthur (Connaughtin herttua)

text: Arthurin puoliso oli vuodesta 1879 Preussin prinsessa Louisa Margareta, prinssi Fredrik Kaarlen tytär. Heidän ainoa poikansa Arthur toimi myöhemmin Etelä-Afrikan kenraalikuvernöörinä. Heidän tyttärensä Margaret nai vuonna 1905 Ruotsin kruununprinssin, tulevan kuningas Kustaa VI Aadolfin.


title: Casciana Terme Lari

text: Casciana Terme Lari on kunta Italiassa Toscanan alueella olevassa Pisan maakunnassa. Kunta perustettiin vuonna 2014 kun kaksi kuntaa, Casciana Terme (3 607 asukasta) ja Lari (8 779), yhdistyivät muodostaen Casciana Terme Larin kunnan.


title: Crespina Lorenzana

text: Crespina Lorenzana on kunta Italiassa Toscanan alueella olevassa Pisan maakunnassa. Kunta perustettiin vuonna 2014, kun kaksi kuntaa, Crespina (4 188 asukasta) ja Lorenzana (1 200), yhdistyivät muodostaen Crespina Lorenzanan kunnan.


title: Arto Savander

text: Arto Savander (s. 30. elokuuta 1955) on suomalainen koripallovalmentaja.


title: Arto Savander

text: Savander on valmentanut Suomessa sekä miesten että naisten pääsarjatason joukkueita. Hänen valmennuksessaan muun muassa Lahden Sampo-Basket voitti naisten Suomen mestaruuden vuosina 1987 ja 1988, ja Rekolan Urheilijat nousi I-divisioonaan vuonna 2001. Tampereen Pyrinnön miesten pääsarjassa pelannutta edustusjoukkuetta Savander valmensi kaudella 1988–1989, jolloin Pyrintö oli runkosarjan viimeinen voittaen vain yhden ottelun 18:sta.


title: Muwaššaḥ

text: Muwaššaḥ on arabiankielisen runon muoto. Siinä kahta johdantosäettä seuraa kaksi nelisäkeistä säkeistöä. Säkeistöjen kolme ensimmäistä säettä ovat keskenään loppusoinnullisia, neljäs loppusoinnullinen johdantosäkeiden kanssa. Muoto on syntynyt Espanjassa ja sieltä se levisi myöshäisklassiseen arabiankieliseen kirjallisuuteen. Se on myöhemmin ollut käytössä myös provencelaisessa trubaduurirunoudessa.


title: Strip Me

text: Strip Me on englantilaisen laulaja-lauluntekijän Natasha Bedingfieldin kolmas studioalbumi. Se julkaistiin 7. joulukuuta 2010 ja julkaisijana toimi Phonogenic. Toukokuussa 2011 julkaistiin albumin kansainvälinen versio uudella kansikuvalla ja ylimääräisillä kappaleilla.


title: Myameri

text: Myameri eli myavaihe on Itämeren nykyisen vaiheen geologinen nimitys. Nimitys on annettu rannikoilla elävän hietasimpukan ("Mya arenaria") mukaan. Hietasimpukka on levinnyt Itämereen vasta historiallisella ajalla.


title: Hanna Visala

text: Hanna Visala on Ylen uutisjuontaja ja toimittaja. Hän toimii myös Yle Uutisluokka -mediakasvatushankkeen tuottajana. Visala on valmistunut Tampereen yliopistosta filosofian maisteriksi vuonna 1998 ja on työskennellyt Ylellä vuodesta 2002.


title: Sioux City Musketeers

text:
Sioux City Musketeers on vuonna 1972 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Sioux Citystä Iowasta.


title: Codex Antitheus

text: Codex Antitheus on suomalaisen black metal -yhtye Azaghalin viides studioalbumi. Se julkaistiin vuonna 2005 levymerkillä Avantgarde Music.


title: Codex Antitheus

text: Kaikki kappaleet säveltänyt Azaghal sekä sanoittanut Wircki ja Azaghal.


title: Omaha Lancers

text:
Omaha Lancers on vuonna 1986 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Omahasta Nebraskasta.


title: Luciferin valo

text: Luciferin valo on suomalaisen black metal -yhtye Azaghalin kuudes studioalbumi. Se julkaistiin vuonna 2006 levymerkillä Avantgarde Music.


title: Luciferin valo

text: Kaikki kappaleet kirjoittanut Azaghal.


title: Agnar Mykle

text: Agnar Mykle (8. elokuuta 1915 Trondheim – 14. tammikuuta 1994 Asker) oli norjalainen kirjailija, jonka romaani "Laulu punaisesta rubiinista" herätti laajaa kohua eroottisella realismillaan. Mykleä ja hänen kustantajaansa Gyldendalia vastaan nostettiin oikeusjuttuja Norjassa ja myös Norjan ulkopuolella.


title: Agnar Mykle

text: Suomessa oikeusministeriö määräsi syksyllä 1957 "Laulu punaisesta rubiinista" -romaanin suomennoksen takavarikoitavaksi ja teoksen kustantajan asetettavaksi syytteeseen. Jutun käsittely päättyi pari vuotta myöhemmin korkeimman oikeuden vahvistettua alempien oikeusasteiden päätöksen, jonka mukaan kustantaja tuomittiin sakkoihin ja menettämään saamansa taloudellinen hyöty valtiolle. Kyseessä on yksi viimeisistä tapauksista, joissa jokin teos on Suomessa määrätty takavarikkoon. — Oikeutta käytiin myös Norjassa, mutta siellä maan korkein oikeus kumosi levityskiellon.


title: Agnar Mykle

text: Pilapiirtäjä Kari Suomalainen kommentoi "Punaisen rubiinin" ympärillä pyörinyttä kohua ja sen jälkeen tapahtunutta yleisen sietokynnyksen madaltumista 30 vuotta myöhemmin toteamalla, että "nykyisin julkaistaan sellaista, josta Myklekin punastuisi".


title: Omega (albumi)

text: Omega on suomalaisen black metal -yhtye Azaghalin seitsemäs studioalbumi. Se julkaistiin vuonna 2008 levymerkillä Moribund Records.


title: Teraphim

text: Teraphim on suomalaisen black metal -yhtye Azaghalin kahdeksas studioalbumi. Se julkaistiin vuonna 2009 levymerkillä Moribund Records.


title: Zalaegerszeg

text: Zalaegerszeg (, , ) on kaupunki Unkarin länsiosassa, Zalan läänissä. Kaupungin asukasluku on 59 618 ja sen pinta-ala 102,41 neliökilometriä. Kaupunki sijaitsee Zalajoen varrella ja on lääninsä pääkaupunki.


title: Zalaegerszeg

text: Ensimmäinen kirjallinen maininta Zalaegerszegista on vuodelta 1247. Nykyisen kaupungin alueella on sijainnut yhteensä 17 kylää, jotka ovat sittemmin kasvaneet yhteen. Keskiajalla Zalaegerszeg oli keskikokoinen kaupunki, josta tuli Dunántúlin pääkaupunki vuonna 1600 kun Osmanit valloittivat Kanizsan ja tämä asema virallistettiin 1732. Zalaegerszeg kehittyi ja teollistui hitaasti syrjäisen sijaintinsa vuoksi, ja rautatie tuli kaupunkiin vasta 1800-luvun lopulla.


title: Zalaegerszeg

text: 1900-luvun alussa kaupungissa oli noin kymmenen tuhatta asukasta, ja asukasluku kasvoi hitaasti sillä kaupungissa ollut sähköä, juoksevaa vettä tai viemärijärjestelmää. Kaupungissa ei taisteltu toisessa maailmansodassa, mutta sen vaikutus asukaslukuun oli merkittävä. Ensimmäinen suurteollisuus perustettiin Zalaegerszegiin vasta 1950-luvulla ja 1980-luvun lopulla Zalaegerszeg oli kolme kertaa suurempi moderni kaupunki, jossa oli oma korkeakoulu, teatteri, kirjastoja ja museoita. Kansantasavallan kaaduttua Zalaegerszegin talous romahti, mutta 1995 lähtien se alkoi vähitellen elpyä.


title: Nemesis (Azaghalin albumi)

text: Nemesis on suomalaisen black metal -yhtye Azaghalin järjestyksessään yhdeksäs studioalbumi. Se julkaistiin vuonna 2012 levymerkillä Moribund Records.


title: Nemesis (Azaghalin albumi)

text: Albumin kansitaiteen on toteuttanut Rafael Tavares.


title: Lincoln Stars

text:
Lincoln Stars on vuonna 1996 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Lincolnista Nebraskasta.


title: Italian NUTS-aluejako

text: Italian NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS1-tasolla Italia jakaantuu viiteen alueeseen, NUTS2-tasolla 21 alueeseen ja NUTS3-tason muodostavat 107 maakunnan tasoista yksikköä.


title: Italian NUTS-aluejako

text: NUTS-alueet on jaettu seuraavan taulukon mukaan:


title: Radiopassiivista jätettä EP

text: Radiopassiivista jätettä on hip hop -yhtye Grannies Smoking Pipesin EP, joka julkaistiin syksyllä 2013 omakustanteena. EP:n avausraita Grannies vs. food sai jonkin verran radiosoittoa YleX:llä ja yhtye valittiin viikon kellaribändiksi. Kappaleesta ”Isän, pojan ja mammonan nim€€n” on julkaistu musiikkivideo.


title: Mustanaamio (täsmennyssivu)

text: Mustanaamio voi tarkoittaa ainakin seuraavia:


title: Elemenco

text: Elemenco Oy on suomalainen tila- ja tasoelementtien valmistaja. Elemencolla on tuotantolaitos Kaavilla. Elemenco aloitti toimintansa vuonna 2004. Yritys valmistaa siirtokelpoisia elementtejä, joista se rakentaa muun muassa päiväkoteja ja kouluja.


title: Elemenco

text: Yrityksen pääomistaja ja toimitusjohtaja on Antero Vartiainen. Savon Yrittäjät on myöntänyt hänelle (2016) Vuoden Yrittäjäteko -palkinnon tunnustuksena yrityksen suuntaamisesta kansainvälisille markkinoille.


title: Elemenco

text: Elemenco Oy valmistaa rakennuselementit mahdollisimman pitkälle Kaavin tehtaalla. Sen jälkeen elementit toimitetaan maantiekuljetuksena rakennuskohteeseen, jossa tehdään loput rakennustyöt.


title: Elemenco

text: Yritys aloitti toimintansa Kaavin Luikonlahdessa 2004. Vuoden 2016 aikana Elemenco Oy siirsi tuotantonsa Kaavin kirkonkylälle. Uusien tuotantotilojen pinta-ala on 7 300 neliömetriä. Korkeutta tehdashallissa on parhaimmillaan jopa yhdeksän metriä. Uusissa tuotantotiloissa yritys pystyy tekemään samanaikaisesti useampia projekteja. Kaikki rakennusmateriaali voidaan varastoida lämpimissä tiloissa.


title: Elemenco

text: Uudella investoinnilla yritys pyrkii kasvattamaan liikevaihtoaan 5 - 6 miljoonaan euroon. Tiedossa on myös uusia työpaikkoja.


title: Elemenco

text: Elemenco Oy:n päämarkkina-alue on Suomi. Yrityksen valmistamia kohteita on paljon Etelä- ja Länsi-Suomessa. Tähän mennessä (2015) yritys on rakentanut kaikkiaan nelisenkymmentä päiväkotia, koulua ja hoivakotia. 2016 Elemenco toimitti elementtikoulun Ukrainaan.


title: Elemenco

text: 2016 Elemenco Oy toimitti elementtikoulun Khersovin alueelle Antonivkan kaupunkiin Ukrainaan. Kyseessä oli Suomen ulkoministeriön rahoittama projekti. Hankkeen kokonaiskustannukset olivat noin 2,5 miljoonaa euroa. Yrityksen tähtäimessä on saada lisää rakennusprojekteja Ukrainaan.


title: Elemenco

text: Elemenco Oy on valmistanut muun muassa seuraavat kohteet:


title: Fargo Force

text:
Fargo Force on vuonna 2008 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Fargosta Pohjois-Dakotasta.


title: Des Moines Buccaneers

text:
Des Moines Buccaneers on vuonna 1980 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Des Moinesta Iowasta.


title: Jaakkima Kilpi

text: Erik Jaakkima Volter Kilpi (3. toukokuuta 1914 Helsinki – 26. syyskuuta 1988 Espoo) oli suomalainen tekniikan tutkija. Hän oli Tampereen teknillisen korkeakoulun mekaanisen teknologian professori 1969–1977. Hän laati konepajatekniikan ja työnjohto-opin oppi- ja käsikirjoja.


title: Jaakkima Kilpi

text: Kilven isä oli kirjailija Volter Kilpi.


title: Lassi Kilpi

text: Lassi Topias Taavetti Volter Kilpi (4. helmikuuta 1920 Turku – 8. maaliskuuta 2007 Helsinki) oli suomalainen juristi. Hän oli korkeimman hallinto-oikeuden (KHO) jäsen ja hallintoneuvos vuodesta 1961. Hän väitteli tohtoriksi vuonna 1952 ja laati verotusta käsitteleviä teoksia.


title: Lassi Kilpi

text: Kilven isä oli kirjailija Volter Kilpi.


title: Green Bay Gamblers

text:
Green Bay Gamblers on vuonna 1994 perustettu yhdysvaltalainen juniorijääkiekkoseura, joka pelaa USHL:ssa.
Seura on kotoisin Green Baystä Wisconsinista.


On Rituals and Correspondence in Constructed Realities on suomalaisen metalliyhtye Cantata Sanguin esikoisalbumi. Se julkaistiin vuonna 2009 levymerkillä Season of Mist.


title: Yrjö Kilpi

text: Yrjö Olavi Kilpi (7. maaliskuuta 1924 Tampere – 6. helmikuuta 2010 Helsinki) oli suomalainen matemaatikko.


title: Yrjö Kilpi

text: Kilven isä oli päätoimittaja Eino Kilpi ja äiti Sylvi-Kyllikki Sinervo. Hän tuli ylioppilaaksi Kallion yhteiskoulusta Helsingissä 1942 ja valmistui Helsingin yliopistosta filosofian kandidaatiksi 1948, lisensiaatiksi 1953 ja tohtoriksi 1957. Kööpenhaminassa Kilpi opiskeli 1959–1960. Helsingin yliopiston fysiikan laitoksen assistenttina hän toimi 1949–1961 ja matematiikan dosenttina 1959–1968. Turun yliopiston matematiikan apulaisprofessori Kilpi oli 1961–1963 ja Oulun yliopiston matematiikan professori 1963–1990. Kilpi tutki muun muassa Hilbertin avaruuden operaattoreiden teoriaa ja sovellutuksia. Hän oli Suomen matemaatikko- ja fyysikkoliiton hallituksen puheenjohtaja 1961–1964 sekä Pohjois-Suomen opiskelija-asuntosäätiön hallituksen varapuheenjohtaja 1970–1975 ja puheenjohtaja 1976–1978. Oulun yliopiston ylioppilaskunnan inspehtorina Kilpi toimi 1974–1992, kunniajäseneksi hänet nimitettiin 1985. Kasvatustieteiden kunniatohtori Oulun yliopistossa Kilvestä tuli 1983.


title: Yrjö Kilpi

text: Kilven puoliso vuodesta 1956 oli Marjatta Lehtonen (s. 1931).


title: Vaahteraliigan kausi 1998

text: Vaahteraliigan kausi 1998 oli Vaahteraliigan 19. kausi. Liigan runkosarjassa pelattiin kymmenen ottelua, minkä jälkeen neljä parasta joukkuetta etenivät pudotuspeleihin. Runkosarjan viimeinen putosi suoraan I-divisioonaan ja toiseksi viimeinen joutui karsimaan sarjapaikastaan.


title: Vaahteraliigan kausi 1998

text: Vaahteramaljassa Helsinki Roosters voitti Turku Trojansin pistein 42–26, ja voitti siten neljännen peräkkäisen mestaruuden. Pronssiottelua ei pelattu joten runkosarjan perusteella Arctic Circle Stars sai pronssia. Sarjanousijat Lappeenrannan Rajaritarit ja Vantaan TAFT jäivät runkosarjassa viimeisiksi. Karsintaottelussa Rajaritarit sai säilytti sarjapaikkansa.


title: Alankomaiden NUTS-aluejako

text: Alankomaiden NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS1-tasolla Alankomaat jakaantuu neljään alueeseen, NUTS2-tasolla 12 provinssiin ja NUTS3-tason muodostavat 40 analyyttisiä tutkimuksia varten omiksi alueiksiin jaettua COROP-yksikköä.


title: Alankomaiden NUTS-aluejako

text: NUTS-alueet on jaettu seuraavan taulukon mukaan:


title: Suminoe-ku

text: Suminoe-ku () on yksi Osakan kaupungin 24:stä suuralueesta. Se sijaitsee kaupungin lounaisosassa Osakanlahden rannalla ja käsittää suuren osan Osakan satama-alueesta. Etelässä se rajautuu Yamatogawa-jokeen ja sen takana Sakain kaupunkiin, idässä sijaitsee Sumiyoshin suuralue, pohjoisessa taas Nishinarin suuralue ja Kizugawa-joen takana Taishōn suuralue. Suminoen pinta-ala on 20,77 neliökilometriä ja siellä on 127 484 asukasta (vuonna 2010).


title: Suminoe-ku

text: Suminoen suuralue on perustettu 22. heinäkuuta 1974. Sen itäosa on tiheään rakennettua asuin- ja liikealuetta, joka liittyy saumattomasti muuhun kaupunkirakenteeseen, keskiosassa on taas teollisuutta. Perinteisesti alueella toimi erityisesti raskasta teollisuutta, kuten laivanrakennus- ja metalliteollisuuden laitoksia, mutta ne ovat väistyneet kevyemmän teollisuuden, kuten puunjalostuksen tieltä. Länsiosan satama-aluetta saarineen on kehitetty asuin-, kauppa- ja viihdekäyttöön, mutta siellä toimii edelleen Nankō-satama, yksi Japanin suurimmista kauppasatamista.


title: Suminoe-ku

text: Suminoen kehitykselle merkittäviä olivat historiallinen Kishū kaidō -tie ja alueen läpi rakennetut rautatie- ja raitiolinjat. Uudempia urbaaneja keskuksia ovat vuorostaan Shinkitajiman alue, jossa Osakan metrosta on vaihtoyhteys Nankō Port Town -automaattimetrolinjaan, ja satama-alueen Nankō Port Town -kaupunginosa, jossa on noin 30 000 asukasta. Sen luoteispuolella meren rannalla on suuri talous- ja kulttuurikeskus Cosmo Square, jonne on rakennettu muun muassa messukeskus Intex Osaka, Asia-Pacific Trade Centre -kompleksi ja Osakan World Trade Centre.


title: Suminoe-ku

text: Suminoen suuraluetta palvelevat Osakan metron Chūō-linja ja Yotsubashi-linja, Nankō Port Town -automaattimetrolinja, Nankai-rautateiden Nankai-päälinja ja Hankai-raitioteiden Hankai-linja (suuralueen itärajalla).


title: Ruununmyllyn koulu

text: Ruununmyllyn koulu on Hämeenlinnan Ruununmyllyn kaupunginosassa, kantakaupungista itään kohti Lahtea johtavan Tuuloksentien pohjoispuolella toimiva 1.-6. luokkien alakoulu. Vuonna 2017 koulua kävi 333 oppilasta.


title: Ruununmyllyn koulu

text: Koulun rehtorina toimii Kristiina Hannula.


title: Ruununmyllyn koulu

text: Koulupihalla sijaitsee yli satavuotias puukoulu. Sen vieressä on uudempi koulurakennus ("Pääkoulu"). Pihan keskellä on vuonna 2016 koulukäyttöön siirtynyt "Runskila", jossa alakoululuokkien ohella toimii neuvola ja esikouluopetus.


title: Romanian NUTS-aluejako

text: Romanian NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS1-tasolla Romania jakaantuu neljään suuralueeseen, NUTS2-tasolla kahdeksaan alueeseen ja NUTS3-tason muodostavat 42 piirikunnan tasoista yksikköä.


title: Romanian NUTS-aluejako


title: Vladimir Solouhin

text: Vladimir Aleksejevitš Solouhin (, 14. kesäkuuta 1924 Alepinon kylä – 4. huhtikuuta 1997 Moskova) oli venäläinen sekä neuvostoliittolainen runoilija ja kirjailija. Solouhin vaikutti Vladimirin alueella, joka sijaitsee keskisellä Venäjällä Vladimirin läänissä. Hänen teoksiaan suomennettiin.


title: Vladimir Solouhin

text: Vladimir Solouhin varttui maanviljelijäperheen poikana, ja hän innostui runoudesta jo varhain. Solouhin kävi aluksi teknillisen koulun, mutta esitti itse oman elämänsä taitekohtana olleen moskovalaiseen Gorkin kirjallisuusinstituuttiin pääsyn vuonna 1946, jolloin hän oli 22 vuoden ikäinen. Myöhemmin Solouhin alkoi kirjoittaa novelleja sekä proosatekstejä, sekä tiettävästi yhden romaaniteoksen nimeltä Leskenlehti ("Mat-matšeha").